Грузиядаги сайловларда ҳукмрон партия етакчилик қилмоқда\n22:53 / 08.10.2016\nГрузиянинг "Грузия орзуси" партияси парламент сайловларида партия рўйхатлари бўйича етакчилик қилмоқда. Бундан TNS Opinion тадқиқот компаниясининг эксит-пол натижалари дарак бермоқда.\nПартия сайлов участкаларидан чиқаётган сайловчиларнинг 53,8 фоиз овозини олган. Парламентга шунингдек Михаил Саакашвилининг "Ягона миллий ҳаракат" партияси (19,5 фоиз) ва "Ватанпарварлар альянси" (5 фоиз) ўтмоқда.\nҚолган партиялар ва блоклар 5 фоизлик тўсиқдан ўта олмаган.\n8 октябрда Грузияда парламент сайловлари бўлиб ўтди. Депутатлар 4 йиллик муддатга сайланмоқдалар, парламентда ҳаммаси бўлиб 150 ўрин бор.\nСайловлар аралаш сайлов тизими бўйича ўтди: 77 депутат партия рўйхатлари бўйича, 73 депутат бир мандатли округлар бўйича сайланди. Парламентга ўтиш учун сайловда иштирок этган 19 та партия ва 6 та сайлов блоки камида 5 фоиз овоз тўплаши лозим. Мажоритар номзодлар ўз округида 50 фоиз плюс яна бир овоз олишлари керак.


Тошкент давлат иқтисодиёт университетига янги ректор тайинланди\nдавлат иқтисодиёт университети ректори лавозимига Олий ва ўрта махсус таълим вазирининг биринчи ўринбосари Конгратбой Авезимбетович Шарипов тайинланди. Бу ҳақда ҳуқуқшунос ... Шарипов илгари Тошкент шаҳридаги Турин политехника университети ректори сифатида иш олиб борган. Аввалроқ ТДИУ собиқ ректори Баҳодир ...\nЎзбекистон Республикаси ва конфедерация тарихида илк бор ТИҚХММИ ректори Ўктам Умурзоқов GCHERAнинг Ижро қўмитасига 4 аъзодан бири сифатида ... киритилди. Бу ҳақда институт матбуот хизмати хабар берди. ТИҚХММИ ректори Хитойга сафари давомида ХХРнинг Шимоли-ғарбий қишлоқ ва ўрмон хўжалиги ...\nЮридик университетга янги ректор тайинланди\nдепутати Раҳимжон Ҳакимов Тошкент давлат юридик университети ректори этиб тайинланди. Бу «Халқ сўзи» нашри хабар берди. Шу кунгача ... Қонунчилик муаммолари ва парламент тадқиқотлари институти директори сифатида ишлаб келаётганди. Университетнинг аввалги ректори Есемурат ...\nуниверситети ҳудудида хусусий тадбиркор А.Абдувахидов ҳамда ректорат ўртасида келиб чиққан зиддиятни очиқ ҳал этиш мақсадида матбуот ... хабар қилгандик. «Xabar.uz» мухбирининг хабар беришича, университет ректори Тўлқин Тешабоев тадбиркор А. Абдувахидов ўз оила аъзолари билан ...\nДавлат солиқ инспекциясидан Камолиддин Йўлдошев ҳамда университет ректори Тўлқин Тешабоев иштирок этмоқда. — Ижтимоий тармоқларда салбий ...\nТАТУ ректори ва тадбиркор можароси: масала бугун ҳал этилади\nтармоқларда бир гуруҳ шахсларнинг ТАТУ ректори уларнинг тадбиркорлик фаолиятига тўсқинлик қилаётганини рўкач қилиб чиқишгани ҳақидаги видеолавҳа тарқалган эди.Айтилишича, 2019 йил ...\nЎзМУ ректорига Исроилда фахрий доктор унвони берилди\nПрезидент қарори ижроси юзасидан Ўзбекистон Миллий университети ректори бошчилигидаги делегация Исроилда бўлди. Ташриф доирасида ЎзМУ ... якунида Мирзо Улуғбек номидаги Ўзбекистон Миллий университети ректори профессор Аваз Марахимовга Исроил давлати Холон технологиялар институти ...\nТошкент давлат шарқшунослик институтига ректор тайинланди\nМаҳкамасининг қарорига мувофиқ Тошкент давлат шарқшунослик институти ректори лавозимига Рихсиева Гулчеҳра Шавкатовна тайинланди. Бу ҳақда Олий ...\nБаҳриддин Бердияровга Банк-молия академияси ректори вазифасини бажариш юкланди\nқарори билан Баҳриддин Тавашарович Бердияровга Банк-молия академияси ректори вазифасини бажариш ҳам юкланди. Бу ҳақда Адлия вазирлигининг «Ҳуқуқий ...\nТошкентдаги Турин политехника университетига янги ректор тайинланди\nСаломов Тошкент шаҳридаги Турин политехника университетининг ректори этиб тайинланди. Бу ҳақда Адлия вазирлигининг «Ҳуқуқий ахборот» ...


Жаҳонда коронавирусдан ўлганлар сони 300 минг кишидан ошди\n04 июн 2020, Тошкент вақти: 20:03\nКоронавирус юқтирганлар сони 4,5 миллиондан ошди.\nКоронавирус статистикасини олиб бораётган Жон Хопкинс университетининг билдиришича, жаҳонда коронавирусдан ўлганлар сони 300 мингдан ошди, 1,5 миллион бемор соғайди. Коронавирус юқтирганлар сони эса 4,5 миллиондан ошди.\nАҚШ коронавирус юқтирганлар сони бўйича дунёда биринчи ўринда бормоқда. Бу ерда 1 миллион 400 мингдан кўпроқ кишида коронавирус аниқланди, 85 минг бемор вафот этди.\nИккинчи ўринда расман 250 минг кишида коронавирус аниқланган Россия иккинчи ўринда. Бу ерда беморлардан 2500 нафари ўлган.\nУчинчи ўринда Британия. Бу ерда 230 миг одам вирусга чалинган, 33 минг бемор вафот этган.


“Иссиқ нон” — аччиқ ҳақиқатлар акс этган фильм - Халқ сўзи\n22:45 16 Декабрь 2018 Маданият\n15 декабрь куни Алишер Навоий номидаги киносаройида режиссёр Умид Ҳамдамов томонидан суратга олинган “Иссиқ нон” бадиий фильмининг оммавий ахборот воситалари ходимлари учун махсус намойиши бўлиб ўтди.\nАввало, шуни айтиш керакки, фильмнинг фақат ОАВ ходимлари учун махсус намойиши уюштирилганига қарамай, “Ўзбеккино” Миллий агентлиги тарғибот бўйича масъул мутасаддиларининг ўз вазифасига ўта совуққон ва масъулиятсизлик билан ёндашувлари боис бу ҳақда соҳанинг деярли ҳеч бир вакили хабар топгани йўқ. Шу боис тадбирга бармоқ билан санарли журналистлар ташриф буюрди, холос. Бугунги тезкор замонда эса ҳатто оддийгина телеграмм мессенжери орқали ахборот тарқатиш билан ҳам зални бемалол тўлдириш мумкин эди. Масалан, телеграммда қарийб 400 нафарга яқин ОАВ ходимлари ҳамда блогерларни жамлаган ва мамлакатимиздаги ўзгаришлар ҳамда юртимиз ҳаётига доир энг сўнгги маълумотлар юзасидан мунтазам фикр алмашиниб бориладиган иккита гуруҳнинг ҳар бирида лоақал бир мартадан маълумот қўйилганида эди, шубҳасиз, “Ўзбеккино” МА раҳбарияти “Икки ойда — 10 та премьера” тақдимотида кўкларга кўтарган фильмларнинг бири деярли бўм-бўш залда — фақат кино соҳасига энг яқин мутахассислар иштирокидагина ўтмаган бўлур эди.\nЭнди фильм ҳақидаги мулоҳазаларга қайтсак. “Ўзбеккино” Миллий агентлигининг буюртмасига кўра, “Ўзбекфильм” киностудияси томонидан тасвирга олинган мазкур кинокартинанинг яхлит композицион хулосаси битта: инсон ҳаётнинг, тирикликнинг, борлиқнинг аччиқ ҳақиқатларига қарши қўя оладиган ўз ёлғонига — умидга эга бўлиб яшашга маҳкумдир. Бу умид бизни курашишга, ҳаётдан баҳра олиб, гарчи ўзимизни овунтириб, алдаб, ишонтириб бўлса-да, тақдирнинг таҳқирли зарбаларига кўникиб яшашга ундаб туради. Биз эса умидимизни сўндирмасдан, ўзимизнинг ёлғон ҳақиқатларимизни камалакрангларга бўяб, яшашда давом этамиз...\nКатта исённинг кичик дебочаси\nФильм бош қаҳрамон — Зулфия (дебютант актриса Зарина Эргашева) исмли 13-14 ёшлардаги қизчанинг мактаб-интернатдан кўчиб, энди ойиси билан яшаши ҳақидаги орзулар оғушида, қувонч билан бу масканни тарк этишидан бошланади. Аммо Зулфия дарҳол биринчи ёлғонга дуч келади: бувиси (Ўзбекистон Республикасида хизмат кўрсатган ёшлар мураббийси Мунаввара Абдуллаева) уни онасининг олдига эмас, ўзининг уйига — узоқ қишлоққа олиб кетади. Зарина йўлда хархаша қилади, бувиси билан эмас, ойиси билан яшамоқчи эканини айтиб, жанжал кўтаради. Бироқ бувисининг “Онанг шаҳардан узоққа кетган экан, ҳали-бери қайтмайди, қайтиши билан олдига олиб бораман”, деган ваъдасидан сўнг тинчланади. Лекин қишлоққа етиб келишгач, ҳовли остонасини ҳатлаб ўтмайди, ташқарида мук тушиб ўтириб олади.\nКартина сценарий муаллифи ва постановкачи режиссёр Умид Ҳамдамов тажрибали оператор Жаҳонгир Ибрагимов билан бирга айнан шу эпизодда юқоридан олинган кадр ёрдамида томошабин учун ажойиб ечимни беради: набира ва буви ўртасида кўз илғамас, аммо катта чегара бор. Зулфия бувиси истаган ҳаётда яшамоқчи эмас, унинг ўз ҳаёти, ўз қарашлари, ўз ҳақиқатлари мавжуд ҳамда уларга кимнингдир дахл қилишини истамайди. Айни шу палладан эътиборан одатда муаллифлик фильмлари учун хос бўлган образли ифодалар ёрдамида томошабинга картина мақсадини баён этишга киришилган ва бу ҳолат токи асар якунига етиб, титрлар кўрингунига қадар тез-тез, энг муҳими, муваффақиятли тарзда алмашиниб боради.\nЗулфия ичкарига кирмасдан ҳовли дарвозаси олдида хаёл суриб ўтираркан, самолётнинг товушини эшитади. Бироқ минг тикилмасин, осмонда ҳеч нарса кўринмайди...\nКадр алмашиниб, кенг дала, унда қўлларини пешонасига соябон қилиб осмонга тикилаётган олти-етти ёшлардаги қизалоқ ва унинг доривор гиёҳлар тераётган онаси гавдаланади.\n— Ойи, самолёт кўринмайдими? — дея савол беради қизалоқ.\n— Йўқ, қизим, кўринмайди, — дейди онаси хотиржам ишини қиларкан.\n— Нега кўринмайди? — ёш болаларга хос тарзда саволини давом эттиради қизча.\n— Чунки у жуда баландда, шунинг учун кўринмайди, — дейди онаси.\nОчиғи, бу эпизодни кўрганимда, даставвал, “Зулфия хаёл суряпти, самолёт моторининг овози уни узоқ ўтмишга итқитиб ташлади, мана бу қизча унинг ўзи, бу эса ойиси”, деган фикрга келгандим. Адашган эканман. Кейинчалик Зулфиянинг ҳаётида катта роль ўйновчи бу аёл унинг келинойиси — одамлар наздида наҳангга ем бўлган тоғасининг хотини (актриса Феруза Сайидова), қизча эса унинг тоғаваччаси экан.\nШу ерда кинокартинага келажаги мавҳум, зиммасига қандай “юк” ташлангани фильм мобайнида бирон марта ҳам “ярқ” этиб кўринмаган бир персонаж кириб келадики, уни ҳам айтиб ўтмаслик инсофдан бўлмас эди. Зулфия хаёл суриб ўтираркан, телбалиги велосипедига турли консерва банкаларини улаб олганидан ҳам сезилиб турган сўлоқмондек йигит унга савол беради. Хайрулла исмли бу телбани тош отиб ҳайдаган Зулфия ана шундан кейингина ҳовлига киради.\nОчиғини айтиш керак, бутун кинокартина давомида атиги уч маротаба кўринган, велосипеди синганидан сўнг умуман “йўқолиб” қолган ушбу персонажнинг вазифаси нимадан иборат эканини мутлақо тушуниб бўлмади. Чунки у на бирон масалани ечишда иштирок этган, на бирон қаҳрамоннинг характерини бўрттириб кўрсатишга хизмат қилган. “Режиссёр телба образи орқали ҳаётнинг бирон ҳақиқатини баралла айтмоқчидир”, деган мулоҳаза ҳам, афсуски, ўзини оқламади...\nШунга қарамай, кинокартинани муваффақиятсиз, деб бўлмайди. Ундаги рамзлар, ифодалар, бирон кадр ёрдамида режиссёрлик ечимларининг томошабинга сингдирилиши, бу ечимларнинг ҳар кимда ўзига хос саволлар туғдириши ва ҳар битта одамни ўша саволларга ўз ҳаётидан келиб чиқиб жавоб топишга мажбурлаши олдида мазкур камчилик, ҳатто, билинмай ҳам кетган, дейиш мумкин.\nҲаёт ямоқларини қайта-қайта ямаб ўтган умр\nШундай инсонлар борки, ичи тўла дард. Ичи тўла алам. Ичи тўла андуҳ. Аммо уларнинг на дардини, на аламини, на андуҳини ҳис қиласиз... Улар ҳаётини қайта бошдан қургандан кўра, “ямоқ”ларини беркитиб ўтишни маъқул кўришади. Шунга кўникишган, бахтни ҳам, саодатни ҳам, тирикликнинг моҳиятию ҳаётнинг мазмунини ҳам ана шу ямоқларда, деб билишади...\nЗулфия ҳовлига киргач, тинимсиз жиринглаётган телефон овозини эшитади. Телефон аппаратини қидириб, хонама-хона изғийди, аммо тополмайди. Сўнг нигоҳи меҳмонхонадаги катта сейф, сейфнинг ичидан чиқиб турган симларга тушади. Овоз сейф ичидан чиққанини англаб, унинг калитини қидиради.\n— Калит қани? — дейди қичқириб.\n— Калитни нима қиласан? — дейди бувиси аччиқланиб.\n— Ойим телефон қилган бўлсалар-чи? — дейди аламдан йиғлагудек бўлиб. — Нега телефонни яшириб қўйгансиз?\n— Онанг телефон қилмайди, — дейди буви ҳам жаҳл билан. — Бор, ундан кўра ишларингни қил. Дарвоқе, яна келинойинг келганида, ота-онанг ҳақида гапириб ўтирмагин-а... Нақ шарманда бўласан-а...\nШу сўзлардан сўнг томошабин кампир ниманидир яшираётгани, бу ҳақиқат оддий эмаслиги ва унинг очилиши келгусида катта аҳамиятга эга бўлиши муқаррар эканини ҳис қилади. Шунга қарамай, ўзини бу ҳақиқатдан ҳам кўра кучлироқ бошқа ҳақиқатлар кутиб турганини худди Зулфия сингари ҳали тўлиқ ҳис қилолмайди...\nКелинойи ҳовлига кириб келиб, Зулфия билан кўришиш асносида ўз юмушларига киришаркан, унга “Ойингиз яхши юрибдиларми, бирга олиб келмабсиз-да”, дея сўз қотади. Буви Зулфиянинг жавобини ҳам кутмасдан ўзи бу саволга жавоб бериб қўя қолади.\n— Юрибди, бориб кўрдим, соғ-омон. Яна янги иш бошламоқчимишми-ей... Шаҳарда осонми?! Шаҳарликлар сенга ўхшаган бекорчи эмас. Бош қашлашга вақти йўғу...\nКелин бувининг жавобини эшитаркан, пахса деворнинг нураган қисмларини қўли билан пайпаслаб ямайверади, ямайверади... Унинг бошидан эса қайнона сочаётган сомон парчалари худди қор мисоли айланиб тушаверади...\nҲамма билган... ҳақиқатлар...\nБаъзан шундай бўладики, кимдир сиздан ниманидир яшираётганини биласиз. Нимани яшираётганини ҳам биласиз. Аммо унинг бу “қилмиши” сизга зарардан кўра кўпроқ фойда келтиришини ҳам яхши тушунасиз... Ана шу ҳаётга кўникиб, очилиши сизнинг фойдангизга эмас, зиёнингизга хизмат қилишини англаганингиз учун ҳам, мазкур ҳақиқатларни унутиб, эсламасликка интилиб яшайсиз...\nФильм муаллифларининг энг катта ютуғи шундаки, улар айни шу вазиятни моҳирона тарзда экранлаштира олганлар. Масалан, буви Зулфиядан кўп нарсани беркитаётгани ва айнан нималарни беркитаётгани бир соату қирқ дақиқалик кинокартина мобайнида аста-секин очилиб бораверади. Хусусан, оталари кўлда наҳангга ем бўлганига ишонадиган бошқа неваралар, турмуш ўртоғи аллақачон ўлганига ўзини ишонтирган келин, бир умр ўқитувчилик қилиб, бутун бир бошли қишлоққа маърифат зиёсини тарқатган, аммо фарзандларининг бири енгилтакроқ, иккинчиси эса умуман безори қиморбоз бўлиб улғайган, маъжозий маънода айтганда, ўзи бўзчи бўла туриб, белбоққа ёлчимаган бувидан фарқли ўлароқ, ҳақиқатни билишга интиладиган (бироқ ўзи ҳам тез-тез ёлғонлар тўқиб турадиган ҳамда бу ёлғонларига, энг аввало, ўзи чин дилдан ишонадиган) инжиқ ва қайсар Зулфия барчанинг ҳаётини изидан чиқариб юборишига оз қолади. Оқибатда буви саломатлигини йўқотиб, касалхонага тушади. Келин эса ўзи билган, лекин фарзандларидан ҳам яшириб келаётган ҳақиқати: эрининг қиморда катта пулни бой бериб, Россияга қочиб кетгани ҳамда бошқа аёлни топиб, ундан фарзандли бўлганидан энди яна бир одам — Зулфия ҳам хабар топгани боис қаттиқ эзилади. Унинг саволларига, Россияга бориб эрини қидириб топиши кераклиги ҳақидаги маслаҳатларига эса биргина жумла билан жавоб қайтараверади:\n— Тирик бўлганида, аллақачон қайтарди... У ўлган...\nФильм мобайнида барча ҳақиқатлар аста очилиб боради, дедик. Дарҳақиқат, шундай. Дастлабки эпизодларда буви нима учун телефонни сейфда беркитишининг сири сал кейинроқ очилади. Кампир телефонни фақат Зулфиядан беркитмаяпти. Унинг бундай қилишига бошқа бир сабаб ҳам бор. Кампирнинг бутун қишлоқ аҳли “Кўлда наҳанг ютиб юборган”, деб биладиган (шундай бўлса-да, аслида бундай эканига ҳеч ким ишонмайди, шунчаки, ана шу ҳақиқат барчани бирдек қаноатлантиргани боис ҳамма ўзини бунга ишонгандек тутади) ўғли баъзан Россиядан қўнғироқ қилиб қолиши мумкин. Шундай пайтда буви уйда бўлмаса-ю, гўшакни набиралардан бири ёки келин кўтариб қолса борми?!\nНозанин нега қизини қучмади?!\nКинокартинада яна бир персонаж борки, гарчи у экранда бир неча дақиқа кўринган бўлса-да, унинг зиммасига катта вазифа юклатилгани дарҳол англашилади. Бу Нозанин — Зулфиянинг онаси, бувининг қизи образидир.\nНозанин кимнингдир катта ваъдаларига учиб шаҳарга кетган. У ерда турмуш қуриб, фарзандли бўлган, аммо эри билан ҳаёти изига тушиб кетмаган. Турмуши бузилгач эса фарзандини мактаб-интернатга берган. Қиз токи бувиси келиб олиб кетмагунга қадар ана шу ерда вояга етган. Тўғри, асардаги айрим эпизодларда келтирилган иборалардан қизгина онаси билан бирга қишлоққа тез-тез келиб тургани, бу ерда кўпчиликни таниши ойдинлашади. Аммо ҳар гал шаҳарга қайтгач, у яна ўзининг қадрдон интернатига, онаси эса доимий азоб-уқубатга тўла ҳаётга қайтишга мажбур бўлишган.\nКелинойиси билан шаҳарга келган Зулфия бозорда ундан қочиб, ойисини қидириб ишхонасига боради. Аммо онаси уни совуққина кутиб олади, ҳатто қизининг эркаликларига нисбатан “Мени шарманда қиляпсан”, деган сўзларни айтаверади. Она учун қизининг илтижолари, ялинишлари бир пул. У янги ҳаёт бошлаш арафасида, қизи эса бунда унга халал бериши муқаррар. Бир қарашда, Нозанин онасига нисбатан нечоғли бешафқат бўлса, қизига нисбатан ҳам шунчалар бағритошдек кўринади. Аммо...\nТақдимотдан сўнг режиссёрга она нега бундай қилгани, нима учун қизини лоақал қучиб қўймагани хусусида саволлар ҳам берилди. Режиссёрнинг минимализм ҳақидаги жавобларига қўшилган ҳолда, бу борада ўзимнинг хулосаларимни айтсам.\nМенинг назаримда, Нозанин аслида қизига нисбатан бағритош эмас, у Зулфияни жуда ҳам яхши кўради. Лекин айни дамда у ҳам иложсиз. Чунки, биринчидан, Нозанин ҳам инсон, у ҳам ўзининг ҳаётини изга солишга, яна турмуш қуриш, бахтли бўлишга ҳақли. Шунча вақт мобайнида балки қизи у билан яшагандир, балки шу боис қайта турмушга чиқолмагандир, ўз ҳаётини Зулфиянинг бахти, келажаги учун қурбон қилгандир. Ана энди ҳаммаси ўзининг наздида изига тушиб турган бир пайтда нега орқага қайтиши керак?!\nИккинчидан, агар Нозанин айни эпизодда Зулфияни бағрига босганида эди, қизалоқ онасининг меҳрини ҳис қилган, унинг илтимосларию ялинишларига ҳам қарамай, яна ва яна шаҳарга келаверган, Нозаниннинг ҳаётини янгидан бошлаш хусусидаги барча ўй-фикрлари, режаларини балки чиппакка чиқарган бўлур эди.\nАйни шу эпизод келин образига контраст тарзда инсоннинг ҳаёт ҳақидаги тушунчаси ҳамиша ҳам бир хил бўлавермаслигини кўрсатади. Яъни кимдир ҳаёт зарбаларига чидаб, тақдирида қолган ямоқларни ямаб ўтишга ҳам рози, бошқа биров эса барчасини вайрон қилиб бўлса-да, қандай оқибатга олиб келишидан қатъи назар, ҳамма нарсани бошидан бошлашга уриниб кўришдан қайтмайди.\nИнсон инсонга бўри...ми?!\nФильмда тушуниш қийин бўлган эпизодлардан яна бири Зулфиянинг синфдошлари билан муносабати саҳнасидир. Тоғасининг қаерда эканини билишга қизиққан Зулфия синфдоши Аҳмаднинг номаъқул таклифига рози бўлганида, менда бир савол туғилди: “Режиссёр бўрттириб юбормадимикин?” Тўғри, ўтиш ёшида, ўсмирлик палласида ҳаммамиз қизиққон бўлганмиз, ўйламай-нетмай нималарга қўл урмаганмиз, дейсиз. Қолаверса, муҳит мана бундай расво, теварак-атрофдагиларнинг ўзига нисбатан муносабати қандайдир қоронғи, борлигини, бу ҳаётда ўз ўрнига, ўз “мен”ига эга бўлишга ҳақли эканини ҳамма инкор этадиган қизалоқ учун бирданига бундай қарорга келиш балки осонроқдир ҳам. Аммо...\nҲар нима бўлганда ҳам, инсонда умид уйғотиши керак эди бу саҳналар. Тўғри, фильм ижодкорлари ўзаро савол-жавобларда агар мана шу линияни соф муносабатлар сари бошлаб боришганида, ҳиндча якун кўриниб қолиши мумкинлигидан хавотирланишганини айтишди. Шунга қарамай, Зулфиянинг бувиси томонидан тўла “изоляция”га олиниши, келинойисининг ҳамма нарсага кўникиб яшаши ва уни ҳам шундай яшаш энг маъқули эканига ўз ҳаёт тарзи билан ишонтиришга уриниши, онасининг эса қизини бағрига босишдан уялиши (қаҳрамон қизнинг назарида, ҳатто, ҳазар қилиши) олдида Зулфияга мадад бўладиган, уни, у орқали томошабинни ҳам эртанга ёруғ кунлар келишига ишонтира оладиган нимадир керак эди... Балки бу Аҳмад образи бўлмаслиги ҳам мумкиндир, аммо нимадир бўлиши керак эди...\nАйниқса, қизнинг ортидан ёмон ниятда шаҳд билан қуваётган тўртта ўспирин образи ва Зулфиянинг кўл бўйида йиғлаб ўтирган келинойисининг олдига етиб бориб, унинг бағрига ўзини отиши саҳнаси менда “Ҳақиқатлар олдида баъзан ёлғонга ишониб яшаш афзал, деган қарашни илгари суришга хизмат қилмайдими бу эпизод?!” деган ҳақли бир саволни ҳам уйғотди. Қолаверса, “Худо урганни пайғамбар ҳассаси билан турткилаши” фильмни томоша қилган ҳар битта одамда ҳаётга, башариятга ишончсизлик кайфиятини кучайтириб юбормайдими?! Майли, кундалик турмушимизда шундай воқеалар ҳам учраб туради, дейлик. Бироқ кинокартинада шу йўналиш яхшилик сари олиб борилганида, фильмнинг қадри-қиммати янада ошмасмиди?! Наҳотки, эрамиздан аввалги III-II асрларда яшаб ижод қилган машҳур драматург Тит Макций Плавт айтганидек, “инсон инсонга бўри” бўлса?!\nБахт қидирилмайди, бахт яратилади\nБахт нима ўзи?! Уни кимдир ушлаб кўрганми? Ҳидлаб кўрганми? Ўзи кимдир кўрганми бахтни?\nФильм якунида Зулфия ҳам ҳаммасига кўникади. Ҳақиқатлар нечоғли зарур бўлмасин, баъзан унинг ўткир тиғлари инсонлар қалбини, муносабатларни, жамиятни жароҳатлаши мумкинлигини, орзулар қай даражада улкан, мақсадлар қанчалар улуғвор бўлмасин, одамзод ўз имконияти даражасидан ошиб ўтиб кета олмаслигини англайди... Буни унинг бувиси ва келинойиси билан нураб бораётган ҳовлини қайта тиклаб, пахса деворлардаги ямоқларни камалакранг бўёқлар билан безаётганида кўрамиз.\nФильм ижодкорлари бу билан гўёки “Бахт қидириб топилмайди, бахт яратилади. Қўлингда борига шукр қила олсанг, ўтган кунингдан рози бўлсанг, эришолмаган мақсадларинг йўлида бесамар изғийвермасдан, ўзингни алдаб, овунтириб яшаёлсанг, мана шу — бахт”, деган фикрни илгари сургандек. Бир қарашда, бу энг тўғри йўлдек ҳам кўринади. Лекин барибир қандайдир умид, томошабин учун нимагадир ишониш, кинокартина ғояси нуқтаи назаридан айтганда, кинозалдан ўзини алдаб чиқиши учун бир тутам нур ҳам керак эди.\nЮртимизнинг биз билмаган гўзалликлари\nФильмда кучли жамоа тўплангани ундаги актёрларнинг маҳорати, драматургиянинг салмоқли экани, ҳар бир воқеага қаҳрамонларнинг муносабати тўлақонли шакллангани ва намойиш этиб берилганидагина кўринмайди. Буларни яққол очиб беришга хизмат қилган операторнинг маҳорати ҳам алоҳида эътирофга лойиқдир.\nҚишлоқ манзаралари, табиат ва инсон уйғунлиги, поёнсиз денгизнинг нариги томонида ботиб бораётган қуёш фонида бир томонда велосипедини етаклаб кетаётган келин ва ундан йигирма қадамча ортда келаётган Зулфия тасвири... Квадрокоптер ёрдамида фазодан суратга олинган ва улкан уммонни эслатувчи денгиз... Ҳар бир кадрга боқиб, постановкачи рассом Алишер Умрзоқов ҳамда постановкачи оператор Жаҳонгир Ибрагимовнинг режиссёр олдига қўйган мақсадни тўғри тушуниб ишлагани, умуман, бу ижодкорлар иштирокида кучли тандем юзага келганини пайқаш қийин эмас.\nДарвоқе, мамлакатимизнинг бу қадар гўзал табиатга эга эканини дунё халқларига билдириш йўлида ҳам мазкур киноасар ажойиб восита бўлиши, шубҳасиз.\nАйрим камчиликларга қарамай, “Иссиқ нон” бадиий фильми тўла муваффақиятли чиққан, деб айтиш учун етарли асослар бор. Аммо...\nШу ўринда “Ўзбеккино” Миллий агентлигининг тарғибот масаласи билан шуғулланадиган гуруҳига баъзи бир эътирозларимни ҳам билдириб ўтмоқчиман. Аслида, қайсидир давлат ташкилотининг миллиардлаб сўм пулига олинган, бироқ на биронта маъно, на биронта маза-матрага эга бўлган фильмларни ойлаб тарғиб қилгандан кўра, мағзи тўқ, эртага агар ўз тематикаси бўйича ҳар қандай халқаро танловга тавсия қилинса, ҳеч шубҳасиз, бирон нуфузли совринни олиб келиши муқаррар бўлган мана шундай асарларни кўрсатиб бериш керак эди. Кинорежиссёрларнинг чинакам машаққати эвазига яратилган бундай кинокартиналар балки ҳеч бир рекламага муҳтож ҳам эмасдир, бироқ лоақал ОАВ вакиллари учун мўлжалланган махсус намойишга ОАВ вакилларини чинакамига чорлаш ўша гуруҳнинг бирламчи вазифаси эмасми ахир?!\nБилмадим... Балки бу борада уларнинг ҳам ўзлари қаттиқ ишонадиган ўз ҳақиқатлари бордир...


18 май 2020, 12:06 1\nРоссиядаги ўзбекистонликларга 1,2 млн рубль ёрдам пули тарқатилди\nКучли шамол Хоразмда томларни учириб юборди\nКучли шамол Хоразмда ташкилотлар ва уйларнинг томларини учириб юборди. Дарахтлар ва электр тармоқларига ҳам зарар етди.\n16 май 2020, 14:23\nСирдарёдаги сув тошқинида ҳалок бўлганлар сони 6 нафарни ташкил этмоқда\nСардоба сув омбори тўғони ўпирилиши натижасида юзага келган сув тошқинидан энг камида 6 киши қурбон бўлган, бир киши бедарак йўқолган.\nТўғоннинг лойиҳавий конструкцияси тупроқ ва тошли бўлгани маълум қилинди\nСардоба сув омбори тўғони лойиҳавий конструкциясидан келиб чиққан ҳолда тупроқ ва тошли бўлган. Бетон ва арматура эса фақатгина сув чиқиш жойида қўлланилган — сув хўжалиги вазири ўринбосари.\nРоссия ТИВ расмий вакилининг Ўзбекистонда давлат тили ҳақидаги фикрларига муносабат билдирилди\n«Ўзбекистон расмий давлат тилига эга суверен мамлакат. Қолганлар ҳам шу суверенликни ҳурмат қилиши шарт», — Расул Кушербаев. Депутатлар Расул Кушербаев, Акмал Бурхонов ва бошқалар давлат тилида иш юритиш тўғрисидаги қонун лойиҳаси юзасидан Россия ТИВ расмий вакилининг фикрларига муносабат билдиришди.\nАдвокат ёрдамидан воз кечиш жараёни видеоёзув орқали қайд этилиши шарт бўлди\nЭндиликда гумон қилинувчи, айбланувчи ёки судланувчининг адвокат ёрдамидан воз кечиш, шунингдек, шахсни ушлаш ва тинтув қилиш жараёнлари видеоёзув орқали қайд этилиши шарт. Президент бу ҳақдаги қонунни имзолади.\n«Ўзбекинвест» миллий суғурта компанияси Сирдарё вилоятининг Сардоба, Мирзаобод, Оқ олтин туманларида сув тошқинидан жабр кўрган оилаларга 150 млн сўмлик хайрия ёрдамини юборди. Компания суғурта қопламаларини тўлаб беришни ҳам бошлади. Бунинг учун 5 млрд сўм миқдорида заҳира шакллантирилган.\n15 май 2020, 13:53 1\nЎзбекистон ҳудудида зилзила содир бўлди. Наманганда унинг кучи 5 бални ташкил этди.\n14 май 2020, 16:08 1\nБекободлик «блогер» бозор назоратчисидан минг доллар ундирмоқчи бўлди\nБекободда ўзини блогер деб таништирган шахс бозордаги камчиликларни ёритмаслик учун назоратчидан 1000 доллар талаб қилди. У айтилган пулнинг 700 долларини олаётганда ушланди.\nФарғонада интернет-нашр ходими ҳужумга учради\nФарғонада Effect.uz сайти оператори ҳужумга учраган. Маълумотга кўра, операторнинг кўзларига газ сепилиб, машинасининг ойналарини синдирилган, операторнинг видеокамераси олиб қочилган. Операторга ҳужум қилганлар ўзига тегишли бўлган ҳужжатларни воқеа жойида унутиб қолдиришгани айтилмоқда. Бош прокуратура терговолди текшириш ҳаракатлари олиб борилаётганлигини маълум қилди.\nБўстонлиқ туманида сел кузатилди\nТошкент вилояти Бўстонлиқ туманида кучли ёмғир ва сел келиши кузатилган. Натижада тумандаги бир нечта аҳоли хонадонларида сув тўпланган, тан жароҳати олганлар йўқ.\nСурхондарёда сел туфайли 900 нафар фуқаро эвакуация қилинди\n13 май куни Сурхондарё вилояти Бойсун ва Олтинсой туманларида кучли ёмғир сабабли сел кузатилган. «Олтинсой» сойининг сув ҳажми сезиларли даражада ошганлиги сабабли, ушбу ҳудудда истиқомат қилаётган 900 нафар фуқаро хавфсиз ҳудудга вақтинча кўчирилган. Сел оқибатида жабрланган ва ҳалок бўлганлар тўғрисида маълумот келиб тушмаган.\n1 … 51 52 53 54 55 56 57 … 403\nЁ ҳаёт, ё мамот (1)


«Парвоз завқи» — парвоз завқи ҳақида асар\nLifestyle 20:01 / 06.08.2019 4026\nРичард Бахнинг «Парвоз завқи» китобини ўқиб чиқдим. Рости, айрим китобларни бир ўқишни бошлаб кейин ташлаб ҳам қўяверардим. Лекин «Парвоз завқи»ни бир қўлга олиб охиригача ўқимагунча кўнглим тинчимади. Эҳтимол бунга китобнинг содда ва равон ёзилганлиги сабаб бўлгандир. Хўш, бу асар нимаси билан мени сеҳрлаб олди, уни нима учун тавсия қиляпман?\nКўпчилигимиз эртадан кечгача қаёққадир шошиламиз, юмушларимизни тугатишга интиламиз. Шу тариқа кун, ой, ҳатто йиллар ҳам ўтиб кетаверади. Ёнимиздан сирғалиб ўтиб кетаётган йилларни сезмай қоламиз ва афсуски шу аснода ўзимизни қаердан келиб, қаерга кетаётганимизни ҳам гоҳо таҳлил қилолмаймиз. «Парвоз завқи» қаҳрамони Жонатан исмли балиқчи қуш атрофидагиларга қарайди, уларнинг бир хилда ўтадиган кунлари, фақат емиш учун интилишлари унга жуда зерикарли туюлади. Ахир, ҳаёт фақат сув юзасига чиқиб қолган ўлимтик балиқларни ейишдан иборат эмас-ку, умримизни бундан каттароқ ва салмоқлироқ вазифага сарфлаганимиз маъқул деб ўйлайди. У нафақат ўйлайди, балки шу аснода юқорироққа, ўзидан олдингилар забт этмаган тепаликларга учишга эришади. Афсуски, худди ҳаётдагидек у кўтарилгани сари уни тушунадиганлар, уни қўллаб қувватлайдиганлар камаяди. Ахир кунинг тинч ўтаётган бўлса, емиш тайёр бўлса, юқорига чиқишни, тепаликка парвоз қилишни ўрганишнинг нима кераги бор? Жонатаннинг қабиладошлари шундай фикрда. Бу Жонатанни ҳам ўз фикридан қайтариши мумкин эди. Лекин у бир бор бўлса-да парвоз машаққатини, қийинлигини ва албатта завқини туйганди. Энди уни ҳеч ким ва ҳеч нарса парвоз завқидан маҳрум қилолмасди.\nСиз охирги марта қачон орзу қилдингиз? Аминманки, кўпчилигингиз эслолмайсиз. «Парвоз завқи»ни ўқиб ундан руҳлангач, орзу қилишдек буюк неъматни унутиб қўйганимни сездим ва яна худди болакайдек орзу қила бошладим.\nУшбу китоб ҳеч муболағасиз ўзлигингизни топишга ёрдам беради. Бу дунёда томошабиндек эмас, ўйинчидек яшаш кераклигини англатади. Ўзи кичик, аммо мақсади улкан қушча билан вақтингиз қандай ўтганини сезмай қоласиз. У билан бирга ҳаяжонланасиз, куйинасиз, мақсад қўясиз ва ҳаётга янаям муҳаббат билан қарай бошлайсиз.\nАслида ҳар биримизда Жонатанга ўхшаган қушча яшайди, афсуски, уни пайқашга доим ҳам вақт тополмаймиз. Иккинчи даражали юмушлар учун вақтимизни, умримизни сарфлаб, асосий вазифамиз кимгадир ёрдам бериш, эзгулик учун шошилишга улгурмай қоламиз. Жонатан эса муҳими тезликка эришиш, асосий ишларга улгуриш эканлигини уқтиради.\nСен ақлдан озган қушлар тўдасини севишинг шарт эмас. Сен умуман нафрат ва ёвузликка меҳр-муҳаббат билан жавоб қайтаришинг шарт эмас. Сен машқ қилишинг ва бу қушларнинг ҳар бирида раҳмдил асл балиқчи қушни кўришинг ҳамда уларга ўзларидаги ўша балиқчи қушни кўришларига ёрдам беришинг керак. Мана шу ёрдамни мен муҳаббат, меҳр, раҳм деб атайман. Сен ҳамма нарсани билишинг мумкин, аммо буни амалиётда исбот қилмасанг, демак, ҳеч нарсани билмайсан.\nБалиқчи қуш қанчалик юксак парвоз қилса, шунчалик узоқни кўра олади.\nЖонатан балиқчи қушларнинг умри нима учун қисқалигини англади: уларнинг умрини зерикиш, қўрқув ва ғазаб еб қўярди, аммо Жонатан зерикиш, ғазаб ҳамда қўрқувни унутди ва узоқ бахтиёр ҳаёт кечирди.\nЗуҳра Рўзиева, китобхон


01.01.2018 00:00 0 1767\nБиринчидан, Марказий Осиё — дунёга гегемон бўлиш истагиданги учта давлатнинг манфаатлари кесишадиган нуқта. Иккинчидан, муқобил энергетика ва биотехнология ривожланиб боргани сайин нефть ва газнинг аҳамияти аста секин пасаймоқда. Олтин, уран ва ториумнинг қиймати ошмоқда. Ҳозирча ториум фақат Туркия тупроқларида кўплиги маълум, олтин ва уранга бой тупроқлар эса Марказий Осиёда. Учинчидан, Ироқ кимёвий қуролни йўқ қилиш баҳонасида, Ливия диктаторликни йўқ қилиш баҳонасида, Сурия терроризмни молиялаш айблови ва «мазлум мусулмон шиа»ларни «зулмдан озод этиш» баҳонасида хонавайрон қилинди. Яъни ҳар бир хонавайронгарчилик қайсидир «эзгу» мақсад йўлида амалга оширилиб келинмоқда. Юқорида мисол келтирганимиз каби асл сабаблар эса бошқа. Марказий Осиё минтақасида эса бундай «эзгулик»ни амалга оширишга замин ва баҳона тайёр. Бу — Афғонистон.\n«Tafsilot.uz» сайтидан олинди.\n2017 йил 24 август.\nЎзбекистон Шавкат Мирзиёев Катта ўнлик давлатлари\nЖамият Кеча, 09:35


Алишер Никимбаев: «Қатарда узоқ вақт ишламоқчиман» / CHAMPIONAT.asia\n18:45"Олд Траффорд"даги афсоналар тўқнашувидан фотогалерея 3 18:27Давид Сильва Қатарга кетади? 2 18:11"Манчестер Сити" Копа Америкада Аргентина терма жамоаси футболчисини кузатади 0 17:42Осиё футболи. Умар Абдулраҳмон яна терма жамоага қайтди 6 17:34Olamsport: Хабиб Ўзбекистонда UFC ўтказиш ҳақида, Маҳмуд Муродовнинг навбатдаги жанг санаси маълум 0 17:2330 май куни ҳакамлар билан навбатдаги очиқ мулоқот бўлади 17 16:59Элдор Шомуродов "Ростов" билан шартномасини узайтирди 20 16:49Виллаш-Боаш "Марсель" билан келишиб олди 1 16:39Голландияда ҳакам гол урди ва буни ҳисобга олди 12 16:38«Бунёдкор»: Академия жамоаси Грузияда 2 16:08Роналду киритилмаган OPTAнинг А Серия рамзий жамоаси билан танишинг 6 16:06"Сурхон" - "Қўқон-1912". Пенальти бормиди? 73 15:58Омар Моманидан янги карикатура: Мессини "эшак" тепди 24 15:46"Арсенал" ўйинчиларига Мхитаряннинг исми ёзилган либосларда чиқишларига рухсат берилмади 13 15:32"Рома" Де Росси билан қай тарзда ҳайрлашди? 6\nАлишер Никимбаев: «Қатарда узоқ вақт ишламоқчиман»\n28 янв 2018 10:03\nТеглар : ФутболНикимбаевҚатар\nТаниқли мутахассис Алишер Никимбаев Қатар футбол ассоциациясида иш бошлади.\nҲамюртимиз ва мамлакат ФА ўртасида тузилган бир йиллик шартнома муддати ўзаро келишув асносида узайтирилиши ҳам мумкин.\nМаълумот учун айтиш керак, Никимбаев бунгача ОФК ва БААда фаолият юритганди. 2022 йилги ЖЧ айнан Қатарда ўтказилишини инобатга олсак, мутахассисимизнинг бу мамлакатда узоқ муддат қолишини тахмин қилиш қийин эмас.\nЧунончи, футболга катта эътибор қаратилаётган мамлакатларда тажрибали мутахассисларни алоҳида қадрлашади. Ўтган ҳафта Алишер ака билан боғланиб, янги иш жойи ва режалари хусусида бафуржа суҳбатлашдик.\n- Алишер ака, аввало, Қатарда ишлаш варианти қайдай юзага келгани ҳақида тўлиқроқ маълумот берсангиз: ким таклиф қилди, вазифангиз нималардан иборат?\n- Ўтган йилнинг ноябрь ойида Қатар футбол ассоциациясидан расман таклиф олдим. Унгача қатарликлар билан маълум муддат музокара олиб боргандим. Хуллас, ноябрнинг охирида шартнома остига имзо чекдим ва декабрдан ишга киришдим.\nАсосий вазифам - Мусобақаларни ўтказиш бўлими техник эксперти сифатида Қатар футболига дахлдор барча ўйинларни назорат қилиш, уларни ташкиллаш жараёнида иштирок этиш. Бундан ташқари, регламент масалалари билан шуғулланаман.\nМана, яқинда «Бавария» Қатарда йиғин ўтказиб, ўртоқлик учрашувида майдонга тушди. Қисқаси, шу каби ва Қатар клублари ҳамда терма жамоалари иштирокидаги ўйинларни ташкиллаш, назорат қилиш менинг зиммамда.\n- Шартнома бандлари қандай, федерациянинг ўзида ишлайсизми ёки...?\n- 1 йиллик келишувни автоматик равишда узайтиришимиз мумкин. Албатта, Қатар ФА офисида ишлайман. Ассоциация ва Профессионал футбол лигаси Дохадаги 40 қаватли бинода жойлашган. ЖЧ-2022 ташкилий қўмитаси учун ҳам айни шу осмонўпар иншоотдан жой ажратилган.\n- «Бавария» билан ўртоқлик ўйинини ташкиллашда иштирок этдингизми? Умуман, шу учрашув ҳақида маълумот берсангиз. Ҳар ҳолда, «Бавария» Қатарга шунчаки, келмагандир... Қолаверса, бу ўйинда комиссар вазифасини бажарибсиз.\n- «Бавария» билан тегишли компаниялар музокара олиб борган. Аслида Германия суперклуби ва Қатар аэропорти ўртасида шартнома бор. «Бавария» шу келишувга кўра, ҳар йили Қатарда йиғин ва битта «ўртоқлик» ўтказади. Бу йилги йиғини «Эспайр» академиясида бир ҳафта давом этди.\nШартномага биноан, ўртоқлик ўйини ҳам академияга тегишли машғулотлар майдонида ташкиллаштирилди. Ҳа, учрашувни назоратчи ролида кузатдим. Ўйин юзасидан саволлар етарли эди. Биринчи галда, мухлислар ташрифи бўйича муаммо юзага келди. Чунки машғулот майдонида трибуна йўқ.\nТашкилотчилар томонидан эса махсус таклифнома кўринишида 750 дона чипта чиқарилганди. Ўша куни чамаси 2-3 минг мухлис тўпланди. Қолаверса, ўйиндан кейин футболчилар билан суратга тушишни истаган фанатларга боғлиқ кичик муаммо рўй берди. Шу сабаб, ўйин шахсан мен учун яхшигина бош оғриғи бўлди.\n- Қатар ФА ва ПФЛнинг функция ва мажбуриятлари биздагидан нечоғли фарқланади?\n- Табиийки, Қатарда ҳам ПФЛ миллий ассоциацияга бўйсунади. Фарқи шуки, Лига раҳбари ФА вице-президенти ҳисобланади. Лекин икки ташкилот молиявий томондан мустақил иш юритади. ПФЛ йил давомида 3та мусобақа ўтказади - Юлдузлар лигаси, Лига ва мамлакат кубоги.\nТўғри, Қатар кубогида мамлакатнинг энг кучли 4та жамоаси иштирок этади, холос. Шунингдек, 23 ёшгача бўлган футболчилар учун алоҳида турнир бор ва у Қатар ФА томонидан ташкиллаштирилади. «Амир кубоги»да олий ва биринчи лига жамоалари қатнашади.\nҚуйи дивизион вакиллари учун ҳам алоҳида кубок турнири йўлга қўйилган. Қатар кичик мамлакат ва ФА таркибида минтақавий федерациялар йўқ. Хуллас, ассоциация назоратидаги барча мусобақалар айнан бизнинг бўлим томонидан ташкил этилади.\n- Қатар ФА қайси манба ҳисобига молиялаштирилади, Лига даромади нимадан?\n- Ассоциацияни ҳам, Лигани ҳам Қатар Миллий олимпия қўмитаси молиялаштиради. Тўғри, ҳар икки ташкилотда алоҳида ҳомийлари бор. Эътиборлиси, олимпия қўмитаси бу йилдан эътиборан ҳаттоки, футболчилар маошини ҳам ўз зиммасига олмоқчи.\nЧунки баъзи клублар айниқса, легионерларга вақтида маош беришда қийналмоқда. Бу ҳолат мамлакат футболининг халқаро обрўсига путур етказиши мумкин. Шуларни инобатга олган олимпия қўмитаси жараёнга аралашиб, ёрдам қўлини чўзмоқчи.\nДейлик, Санжар Турсунов худди шундай ҳолатга тушган ва у айнан олимпия қўмитаси аралашуви билан маошини олганди. Энди маош тўлови кечиктирилмайди. Ҳар ҳолда, олимпия қўмитаси анча бой ташкилот ҳисобланади.\n- Бироқ клублар масъулиятни йўқотиб, олимпия қўмитасига қарам бўлиб қолиши мумкин-ку.\n- Шартга кўра, клублар энди легионерларни фақат олимпия қўмитаси рухсати билан харид қилиши мумкин. Демакки, қатарликлар хориждан футболчи таклиф этиш масаласига жиддий ёндашмоқдалар.\nБу ижобий ҳолат. Масъулиятга келсак, МОҚ фақат белгиланган маошни тўлайди, мукофот пуллари эса клублар зиммасида қолади.\n- Умуман, бу олимпия қўмитаси томонидан кўрсатилаётган беғараз ёрдамми ёки қарз...?\n- Қарз эмас. Қайтараман, олимпия қўмитаси бақувват ҳомийларга эга, яъни ташкилотда пул бор. Айтиш жоиз, Қатар МОҚ нафақат футбол, балки бошқа спорт турлари учун ҳам катта маблағ ажратмоқда.\n- Юлдузлар лигаси иштирокчиларидан бадал пули ҳам олинадими?\n- Ҳеч қандай бадал йўқ. Аксинча, барча клубларга мавсум якунида Юлдузлар лигасидаги натижасига қараб, пул мукофоти берилади. Бу - Қатар жамоалари учун яратилган шароит ва имтиёзнинг бир кўриниши.\n- Хўш, мамлакат чемпиони ва кубок соҳиби айнан қанча мукофот олади?\n- Аниқ рақамларни айтолмайман. Чунки мукофот пули миқдори чемпионат якунида эълон қилинади. Лекин чемпион ҳам, кубок совриндори ҳам каттагина суммага эга бўлиши тайин.\n- Яқин орада хорижнинг қайси жамоалари Қатарда меҳмон бўлиши мумкин? Демоқчимизки, биринчи мустақил ишингиз қачон амалга ошади?\n- Иш бошлаганимга бир ой бўлди ва биринчи лига кубогида кординатор вазифасини бажаришга улгурдим. Саволингизга келсак, Кўрфаз кубоги сабаб, режалаштирилган кўплаб ўйинлар бекор қилинди. Масалан, «ПСЖ» ҳам Дохага келиши керак эди. Лекин бунга Кўрфаз кубоги халақит берди.\nХуллас, яқин орада Қатарда ўтказиладиган ОЧЛ ҳамда ОФК кубоги ўйинларида мезбон давлатнинг расмий вакили сифатида ишлайман. Дейлик, 30 январь куни «Пахтакор» ОЧЛ саралаши «плей-офф» ўйинида «Ал-Гарафа» меҳмони бўлади. Қатар ФА томонидан бу ўйинни ташкиллашга масъул сифатида тайинланганман.\nБундан ташқари, Ироқ ва Сурия клублари ОФК кубогидаги ўйинларини Қатарда ўтказади. Уларга ҳам айнан мен масъулман. Айни пайт Суриянинг яна бир клуби халқаро ўйинларини Қатарда ташкиллаш бўйича музокара олиб боряпти. Демакки, ОФК кубоги доирасидаги 9та учрашувда расмий вакил сифатида қатнашишим мумкин.\n- «Ал-Гарафа» ҳақида сўз очдингиз. Қизиқ, Уэсли Снейдер трансфери ҳам олимпия қўмитаси томонидан амалга оширилдими ёки...?\n- Футболчи танлаш клуб ихтиёрида, олимпия қўмитаси бунга аралашмайди. Фақат таклиф этилган легионерни олимпия қўмитасининг алоҳида ишчи гуруҳи кўриб чиқади. Масалан, инглиз клублари ҳам хоҳлаган футболчини тўғридан-тўғри харид қилолмайди.\nБу борада Англия ФАнинг қоидалари бор. Шунинг натижасида клублар фақат Европа Иттифоқига аъзо мамлакатлар футболчилари ёки миллий жамоада етарли амалиётга эга ўйинчилар билан шартнома тузади. Қатарда ҳам худди шундай - фақат якуний қарор олимпия қўмитасига тегишли.\nСнейдерга келсак, уни ортиқча таърифлаш шарт эмас. Шунинг учунми, олимпия қўмитаси голландиялик юлдузнинг «Ал-Гарафа»га ўтишини муҳокама ҳам қилмади. Аксинча, шартнома тузилган куниёқ махсус тақдимот маросими ўтказиб берди.\n- Айтингчи, ЖЧ-2022 ташкилий қўмитасида ҳам ишлашингиз мумкинми? Зеро, тайёргарлик жараёни билан шуғулланаётган мутахассисларнинг 90 фоизи хориждан.\n- Эҳтимол. Аммо олдиндан аниқ гапиришим қийин. Қолаверса, бир йиллик шартнома билан Қатар ФАга боғланганман.\n- «Аспайр» академияси бутун дунёда машҳур - даргоҳга хориждан ҳам ёш футболчилар қабул қилинади. Клублар тизимида ҳам алоҳида академия борми?\n- Ҳа, албатта. Хусусан, академия тарбияланувчилари ўртасида алоҳида чемпионат йўлга қўйилган. «Аспайр» эса фақат футбол эмас, бошқа спорт турларига ҳам ихтисослашган.\n- Қатарда ўйинларни ташкил этишда муаммо йўқ - барчаси юқори савияда. Лекин мухлислар ташрифи анча паст...\n- Асосий муаммо - Қатарда туб аҳоли сони жуда кам. Ваҳоланки, мамлакатда 17та профессионал клуб бор. Қисқаси, аҳолига нисбатан олганда, клублар кўп.\nБААда ҳам худди шундай ҳолат. Дубай ва Дохада фақат футбол эмас, дунё миқёсидаги бош мусобақалар ҳам тез-тез ўтказилади - теннис, «Формула-1»... Мана, шу кунларда Куба, Эрон, Жазоир каби мамлакат терма жамоалари иштирокида гандбол бўйича нуфузли халқаро турнир бўляпти.\nҚолаверса, кўнгилочар масканлар кўп. Футболни эса уйда, телевизор орқали ҳам кўраверишади. Араблар айниқса, жазирама ёз кунлари уйларидан чиқишни эп кўрмайдилар.\n- Чемпионат ўйинларига кириш тартиби қандай - чипта сотиладими ёки бепул?\n- Кириш пуллик, лекин чипталар қиммат эмас. Тўғри, VIP-ложалар баҳоси бирмунча баландроқ - 100 долларгача.\n- Қатарликлар «Ал-Гарафа» - «Пахтакор» ўйинига нечоғли қизиқишяпти, маҳаллий матбуотчи?\n- Табиийки, қизиқиш катта. Айниқса, Уэсли Снейдер «Гарафа» сафига қўшилгач, эътибор кескин равишда ошди. Матбуотда ёзилишича, «Ал-Гарафа» Снейдер ва Теримини айнан ОЧЛ учун сотиб олган. Лекин менимча, клуб раҳбарияти таркибни чемпионатда ҳам муносиб иштирок этиш мақсадида кучайтирган.\n«Гарафа» ўтган йили Юлдузлар лигасида 5-ўринни эгаллаганди. Ҳозир эса нисбатан пастроқда турибди. Демакки, клуб Снейдер ва Терими ёрдамида ички чемпионатдаги вазиятни ҳам ижобий томонга буришни кўзламоқда...\n- ЎФФ ва Қатар ФА ўртасида тузилган ҳамкорлик меморандуми доирасида шифокорларимиз Дохада бўлиб қайтишди. Яна қандай режалар бор?\n- Бу саволга жавоб беролмайман. Чунки ҳужжатни имзолаш жараёнида иштирок этмаганман. Агар икки мамлакат терма жамоалари ва клублари ўртасида ўртоқлик ўйинлари ёки йиғинлар ўтказиш ҳам кўзда тутилган бўлса, бу жараёнда бевосита қатнашаман.\nХуллас, қандайдир янгилик чиқса, дарҳол хабар бераман, албатта. Айтишим керак, Қатар ФА яқин орада яна бир қатор миллий федерациялар билан худди шундай меморандум имзолашни мақсад қилган...\n- Қатар ЖЧ-2022гача ФИФА ва ОФК миқёсидаги яна қайси мусобақаларга мезбонлик қилмоқчи?\n- Билишимча, 2021 йили Конфедерациялар кубоги ўтказилмайди. ФИФА янги турнир лойиҳаси устида ишлаяпти. Яъни Конфедерация кубоги ўрнига ёзда Клублар ўртасидаги ЖЧ ташкиллаштирилиши мумкин - кенгайтирилган шаклда.\nЛекин бу турнир Қатарда эмас, бошқа давлатда ўтказилади. Катта эҳтимолки, Хитойда. Хуллас, ЖЧ-2022гача Қатар мезбонлик қиладиган асосий мусобақа - бу Кўрфаз кубоги-2019. Ҳозирча шундай.\nКамолиддин АЛИМОВ суҳбатлашди "Интерфутбол" газетаси\nQatar Sports Investment Англиядаги жамоани сотиб олмоқчи 10


"Евро+Доллар Индекси" индикатори. Техник индикаторлар\nТехнические индикаторы / "Евро+Доллар Индекси" индикатори\n"Евро+Доллар Индекси" индикатори\nЕвро+Доллар Индекси - бу иккита мустақил индикаторлардан: Евро индекси ва Доллар индексидан ташкил топган бирлашган индикатордир. Бирлашган индикатор иккала индекснинг ўзгариш динамикасини уларнинг корреляциясини ҳисобга олган ҳолда кўрсатади.\nЭнг яхши кўрсаткичлар учун иккита индекс билан бирлаштирилган EUR_USDindex компьютер индикатори трейдерга молия бозорида фаол савдо қилишда ёрдам бериши мумкин бўлган бир қанча муҳим омилларни аниқлашга имкон беради.\nСавдода, "Евро+Доллар Индекси" индикаторининг амалий қўлланилиши нуқтаи-назарида мазкур индикатор Метатрейдер учун "сигнал берувчи" бўлиб ҳисобланмайди. Ўзгарувчанлик каби қўрсаткич ҳолидаги каби "Евро+Доллар Индекси" ёрдамчи элементларни аниқлашга имкон беради.\nЕвро индекси ва Доллар индекси чизиқлари орасида кенг масофа бозорда ёрқин ифодаланган тренднинг мавжудлигини кўрсатади. Бундай ҳолатни қайд этиш ҳолида трендли савдо тизимларини қўлланиши мумкин.\nАгар Доллар индекси чизиғи ва Евро индекси чизиқлари билан бир-бирига яқин ҳаракатланса, бу ҳолат "флетли" бозор базасидан далолат беради ва бундай вазиятда у ёки бу қўллаб-қувватлаш/қаршилик кўрсатиш даражаларидан қочишга асосланиб қурилган савдо энг маҳсулдор ҳисобланади.\nЧизиқларнинг яқин ҳаракатланишидан сўнг икки индекс чизиқларининг кесиши бозорда кучли трендли вазият бошланаётганидан далолат беради. Нарх янги маҳаллий максимумлар ёки минимумларни шакллантириши мумкинлигига тайёр бўлиб туриш керак.


Ишонч ва муваффақият ортида масъулият бор! | O'zLiDeP\nХусусийлаштириш борасидаги ишлар танқидий таҳлил қилинди\nЎзбекистон Республикаси Қуролли Кучлари ташкил этилганининг 30 йиллиги ва Ватан ҳимоячилари куни муносабати билан байрам табриги\nАлоҳида стратегик шериклик муносабатларини янада юқори даражага олиб чиқиш учун мустаҳкам пойдевор яратилди\nИшонч ва муваффақият ортида масъулият бор!\nЯкунига етган 2017 йил мамлакатимиз тарихида зарҳал ҳарфлар билан ёзилиши шубҳасиз. Боиси, ўтган бир йил мобайнида барча соҳаларда кенг кўламли ислоҳотларга қўл урилди. Бугун қай бир тармоқни олмайлик, унда ўзгариш, янгиланиш, тараққиёт шиддатини кўриш мумкин.\nБуларни бирма-бир, номма-ном санашнинг ҳожати бўлмаса керак. Шундоқ ҳам кундалик ҳаётимизда кўриб, билиб, керак бўлса, ҳис этиб турибмиз. Айниқса, давлатимиз раҳбарининг 2017 йилнинг 12 июлдаги парламент палаталари ва сиёсий партиялар вакиллари билан ўтказган учрашуви партиямиз ҳаётида туб бурилиш ясади. Унда фаолиятимиз давомида йўл қўйилган камчиликлар рўй-рост айтилиб, келгусида олдимизда турган устувор вазифалар белгилаб берилди. Бугунги кунга келиб, партиямиз комплекс чора-тадбирлар дастурини ишлаб чиққани ҳолда ўз ишини тубдан такомиллаштириб бормоқда.\nТаъкидлаш жоизки, айни шу йиғилишда юртбошимиз томонидан маҳаллий Кенгашлар депутатлари мавқеига алоҳида урғу берилиб, Тошкент шаҳрида илк маротаба туман Кенгашларини ташкил этиш ғояси илгари сурилган эди.\nБугунги кунда ана шу ташаббус ортидан Тошкент шаҳрида ҳам халқ депутатлари туман Кенгашлари фаолияти йўлга қўйилди. Шу вақтгача пойтахт туманларининг фуқаролари бундай имкониятга эга эмас эди. Бу борада адолат тикланиб, Конституциямизга тегишли ўзгартиришлар киритилди. Эндиликда Тошкент шаҳри аҳолиси ҳам ўзлари сайлаган вакиллари орқали туманларни бошқаришда иштирок этиш имкониятига эга бўлмоқда.\nБизга ғурур бағишлайдиган жиҳати шундаки, ўтган йилнинг 24 декабрь куни Тошкент шаҳар халқ депутатлари туман Кенгашларига ўтказилган сайловда O‘zLiDePдан кўрсатилган номзодларнинг 137 нафари туман кенгаши депутати деган мақомга эга бўлди.\nАлбатта партиямиз бу борада етакчиликни қўлга киритгани барчамизни бирдек руҳлантиради. Лекин айни муваффақият, сайловлардаги ғалаба, халқимиз ишончи ортида жуда катта масъулият турганлигини бир сонияга бўлса-да, унутишга ҳаққимиз йўқ. Зеро, ўтган йилнинг 22 декабрь куни Президентимиз Шавкат Мирзиёев мамлакатимиз тарихида илк бор янги амалиёт сифатида Олий Мажлисга Мурожаатнома шаклидаги дастурий маърузасида ҳам ислоҳотларимиз самарасини оширишда парламент, депутат, сенаторларнинг ўрнига алоҳида тўхталиб, халқ вакиллари, хусусан, маҳаллий Кенгашлар фаолиятига танқидий баҳо бердилар. “Ҳисоботларга эътибор берсак, маҳаллий Кенгашлар фаолиятида гўёки ижобий ўзгаришлар юз бераётгандек туюлади, лекин улар фақат рақамларда акс этмоқда, холос. Бизга рақамлар эмас, аниқ натижа керак”, – деди Президентимиз. Таъкидландики, қачонки, ҳудудлардаги вазият ижобий томонга ўзгарса, бюджет ижроси тўлиқ таъминланса, жиноятчилик камайса, янги иш ўринлари яратилса, энг муҳими, халқимизнинг турмуш даражаси яхшиланса, маҳаллий Кенгашлар фаолиятига ижобий баҳо берса бўлади.\nХалқ турмуш фаровонлиги қачон яхшиланади, қачон янги иш ўринлари яратилади? Қачонки, ўша ҳудудда кичик бизнес ва хусусий тадбиркорлик учун муносиб шарт-шароит яратилса, уларнинг манфаати тўла ҳимоя қилинса, қулай муҳит вужудга келсагина одамларнинг турмуш фаровонлиги яхшиланиб бораверади. Бунинг учун эса уларнинг манфаатини муносиб равишда ҳимоя қилиш керак.\nГап тадбиркорликни ривожлантириш ҳақида бораётган экан, ортда қолган йилда Президентимиз ташаббуси билан Тошкент шаҳрининг иқтисодий имкониятлари ва салоҳиятини кўтаришга алоҳида эътибор қаратилди. Агар туманлар кесимида олиб қарайдиган бўлсак, мисол учун Яшнобод ва Олмазор туманларида кичик бизнеснинг инновацион технопарклари ташкил этилади ва қиймати 102 миллиард сўм бўлган 285 та инновацион лойиҳа амалга оширилади. Бектемир туманида қиймати 20 миллион АҚШ доллар бўлган, йилига 1 500 та юк ташиш вагонларини қайта таъмирлаш лойиҳасини ишга туширилиши режалаштирилган. Шунингдек, Миробод туманида “Нано Медик” корхонасида йилига 450 минг дона 9 турдаги дори воситаларини ишлаб чиқариш ҳам йўлга қўйилади. Бундай йирик лойиҳалар пойтахтимизнинг бошқа туманларида ҳам амалга оширилиши белгиланган.\nАлбатта Фаол тадбиркорлик, инновацион ғоялар ва технологияларни қўллаб-қувватлаш йилида ушбу долзарб вазифаларнинг аҳамияти ва кўлами янада ортади. Бу ишларни ижроси устидан, умуман Тошкент шаҳрининг барча ҳудудларидаги катта кичик муаммоларни ҳал этишда O‘zLiDeP туман Кенгашларига сайланган депутатлик гуруҳларига таянади. Улар қанчалик фаол, ташаббускор, жонкуяр ва масъулиятли бўлса, партиямиз кўзланган мақсадга эришади.\nМухтасар айтганда, Тошкент шаҳрини гўзал ва обод шаҳарга айлантириш, бу муқаддас пойтахт тимсолида юртимизни, унинг бугунги озод ва обод қиёфасини, нурафшон келажагини яратишга партиямиз бор куч ва имкониятларини ишга солади.\nишлар бўлими мудири\nЖонажон пойтахтимизни биргаликда энг обод шаҳарга айлантирамиз! (ВИДЕО)\nТошкент кўчаларидан эшитилаётган чақириқ: “O‘zLiDeP номзодларига овоз беринг”\nБитта мақсад бизни бирлаштиради – ватан тараққиёти ва халқ фаровонлиги\n20 декабрь кунги номзодларнинг сайловчилар билан учрашувлари жадвали\nO‘zLiDePнинг вазифаларидан бири – юқори тезликдаги интернетдан фойдаланиш имкониятларини янада кенгайтириш\nКелгусидаги вазифалар хусусийлаштириш жараёнини янги ривожланиш босқичига олиб чиқиш\nБозор иқтисодиёти асосида ривожланган мамлакатлар тажрибаси шуни кўрсатадики, фақат иқтисодий ...\nO'zLiDeP “Аёллар қаноти” фаоллари оилавий корхона фаолияти билан танишди\nO'zLiDeP Хоразм вилоят Кенгаши “Аёллар каноти” бўлими томонидан Урганч шаҳри ...\nАмударёдаги томорқа хизматлари фаолияти ўрганилди\nОлий Мажлис Қонунчилик палатаси Спикери ўринбосари, Ўзбекистон Фермер, деҳқон хўжаликлари ва ...


ПАЙҒАМБАР СОЛЛАЛЛОҲУ АЛАЙҲИ ВАСАЛЛАМ ЖАРОҲАТЛАНДИЛАР. - Mehrob.uz\nБугунги кундаги долзарб масала\nМақолалар access_time16-феврал, 10:33\nБадан қизиганда уни совита олишимиз керак. Масалан, кўчада иккита машина…\nМақолалар access_time13-апрел 2017, 15:06\nАллоҳ субҳонаҳу ва таоло фитна ҳақида бундай амр қилади: «Сизлардан…\naccess_time29-август 2019, 10:17 visibility1835\nУхуд жангида Пайғамбаримиз алайҳис-салоту вассаломнинг муборак юзларига жароҳат етди, пастки тишларидан бири синди. Бошлари, лаблари ёрилди.\nУ зот Абу Омир Фосиқ мусулмонларни учун қазиб, устини ёпиб қўйган чуқурлардан бирига тушиб кетдилар. Бошларига кийган дубулғанинг иккита ҳалқаси ёноқларига кирди.\nМусулмонлар саросимага тушиб турган шундай нозик пайтда кимдир «Муҳаммад ўлдирилди!» деб бақирди.\nҲамма енгилса ҳам, Анас ибн Назр Ансорий розияллоҳу анҳу енгилмади. Қўлидаги қуролини ташлаб, бир гуруҳ муҳожир ва ансорлар билан бирга турган Умар ибн Хаттоб ва Талҳа ибн Убайдуллоҳларнинг олдларига борди:\n«Расулуллоҳ алайҳис-салоту вассалом ўлдирилибдилар», дейишди улар.\n«У кишидан кейин дунёда яшаб нима қиласизлар?! Туринглар! Расулуллоҳ соллаллоҳу алайҳи васаллам ўлган нарса устида (ёки ўлган йўлда) сизлар ҳам ўлинглар!» деди.\n«Эй Саъд! Мен Уҳуд томонидан жаннатнинг ҳидини сезяпман», деди-да, урушга кириб, мисли кўрилмаган мардлик ила жанг қилиб, шаҳид бўлди. Унинг танасидан кейинчалик етмишдан ортиқ жароҳат топдилар. Жасаднинг кимлигини ҳеч ким танимади. Фақат у кишининг сингиллари акаси Анас ибн Назр розияллоҳу анҳуни бош бармоқларидан таниб қолди.\n«ЭЙ МУСУЛМОНЛАР, СУЮНЧИ!»\nШу пайт Расулуллоҳ алайҳис-салоту вассалом мусулмонлар томон юриб кела бошладилар. Дубулға кийган Пайғамбар соллаллоҳу алайҳи васалламни биринчи бўлиб Каъб ибн Молик таниб қолди ва баланд овоз билан:\n«Эй мусулмонлар, суюнчи! Расулуллоҳ тириклар!!!» деб бақирди.\nРасулуллоҳ соллаллоҳу алайҳи васаллам унга «Жим», деб ишора қилдилар. Мусулмонлар у кишининг атрофида тўпландилар. Биргалашиб, тоғ томонга кўтарилдилар. Абу Бакр, Умар, Ҳорис ибн Симма ва бошқа саҳобалар шу тўпда эдилар.\nТоққа кўтарилиб келаётиб, Расулуллоҳ соллаллоҳу алайҳи васаллам Убай ибн Халафнинг Авд лақабли отини миниб кетаётганини кўриб қолдилар. У мазкур отини Маккада махсус боқар ва «Шунинг устида туриб, Муҳаммадни ўлдираман», дер эди. Расулуллоҳ соллаллоҳу алайҳи васаллам бу гапни эшитганларида:\n«Балки, иншааллоҳ, мен уни ўлдирарман», деган эдилар.\nҲозир уни кўрдилар-у, дарров Ҳориснинг найзасини олиб, Убай ибн Халафга қарата отдилар. Найза унинг бўйнини ялаб ўтди. Қайтишда Маккага етмасдан ҳўкиздек бўкириб ўлди.


16:01 / 02.04.2017\n1 апрель куни ўн минглаб ўзбекистонликлар Ташқи меҳнат миграцияси масалалари агентлиги расмий сайтида Бандликка рухсат бериш тизимида имтиҳон қилинди.\nИжтимоий тармоқлар Жанубий Кореяга ишлаш учун бориш истагида бўлган ўзбекистонликлар Ўзбекистон Республикаси меҳнат вазирлиги ташқи меҳнат миграцияси масалалари агентлиги томонидан ўтиб бўлмас тўсиқларга дуч келаётгани туфайли норозилик оҳангидаги муносабат билан тўлиб-тошди.\nИмтиҳонда иштирок этган юзлаб манбаларнинг гувоҳлик беришича, бу жараён ҳар қандай мантиққа зид кечган. Қоидага кўра, корейс тилидан билим даражани аниқлаш учун корейс тилидан савол-жавоб бўлиши керак бўлган ўринда, ўзбек тилида тарих, адабиёт, она тили, кимё, физика, ҳуқуқ, география, биология каби фанлардан бир-биридан мураккаб, бир-биридан мантиқсиз ва кулгили, чала-ярим саволлар берила бошланган. 20та савол учун 10 дақиқа берилган бўлса, бу вақт саволлар бўйича тенг тақсимланмаган. Айрим саволларга 45 сония, баъзиларига 10 сония вақт берилган. Қуйида ижтимоий тармоқда тарқалган шундай намуналар ва бунга муносабатлар келтирилади.\nЖанубий Кореяга ишлаш учун кетаётган кишилардан олий ўқув юртларига кириш вақтида абитуриентларга бериладиган саволлардан ҳам мураккаброқ саволлар берилган. Хусусан, улардан "Сирдарё вилояти аҳолисининг қанча қисми чучук сув ичиши", "Мўғул хони Хитойда қачон қайси сулолага асос солганию", "Митти юлдуз" китоби кимники экани, "Ҳалима энам аллалари" шеърий тўплами муаллифи кимлигию, "Чустда қачон қўзғалон бўлгани"дан тортиб, қайсидир Аҳмад қачон вафот этганигача сўралган.\n"Кореяга ишлашга келаётган одамга соч ҳақида ёзилган шеърнинг нима алоқаси бор экан?", дея ҳайронлигини билдирган твиттер фойдаланувчиларидан бири.\nЎзи Кореяда меҳнат фаолияти билан шуғулланувчи ўзбекистонлик "бундай бемаъни саволлар билан одамларни қийнашаётганида Жанубий Кореяга бошқа давлатлардан одамлар ёпирилиб келиб ишлашаётгани" ҳақида эслатиб ўтади.\nУнга қўшилган бошқа твиттер фойдаланувчиси "Менимча Кореяга оддий ишчи эмас, бўлажак сенаторлар керак" дея киноя қилади.\n"Кореяга ишчилар керакми ёки профессорлар?", дея хитоб қилинади яна бир аккаунтда.\nБундан ташқари, саволлар тузилишида кўпдан-кўп хатоликларга йўл қўйилган. Тест саволлари имловий хатоликлар, сўз жумлалари тушиб қолиши ва келтирилган жавоблар вариантларида тўғри жавобнинг ўзи йўқлиги шулар жумласидандир. Қуйида мисоллар келтирилган:\nСавол: Сиёсий партиялар турли табақа ва гуруҳларнинг сиёсий иродасини ифодалайдилар ва ўзларининг демократик йўл билан сайлаб қўйилган вакиллари орқали давлат ҳокимиятини тузишда иштирок этадилар. Сиёсий партиялар ўз фаолиятларини молиявий таъмин.......\n1. 3 67\n2. 3 65\nАввало савол тўлиқ эмас. Юқоридаги сўзлар конституциянинг 60-моддасида келтирилган. Бу эса жавоб вариантида йўқ.\nСавол: Аҳмад нечанчи йилда вафот этган?\nҚайси Аҳмад? У кимлигини билиб бўлмайди. Қолаверса, жавобларнинг биринчисида битта сон тушиб қолган.\nСавол: III боб нечта моддадан иборат?\nГап ниманинг неча бобдан иборатлигига аниқлик киритилмаган. Бу савол қаршисидаги киши гап нима ҳақида кетаётганини англай олмайди. Бу ўринда Конституция, Меҳнат, Жиноят ёки бошқа кодекслардан қай бирини тушуниш керак бўлади? Агар конституция деб тушунилса, III боб 2 моддадан иборат: 15-16 моддалар. Лекин жавоб вариантида 2 рақами йўқ. Бу вазиятда тест ечаётган инсон нима қилиши керак?\nСайт ўқувчиси куюниб мактуб ёзади.\n"Асабинг бузилади... Тест тузувчилар шунчалик эътиборсизми ёки оми? Сўзнинг маъно-мазмунини билмайдиган инсонлар?... Яхши ниятлар билан қилинган хатти-ҳаракатларинг, ушбу имтиҳонга ажратган қимматли вақтинг, соғлигинг, асабинг айрим масъулиятсиз кишилар туфайли беҳудага сарф бўлса? Улар юзлаб, минглаб фуқароларнинг устидан кулиш, калака қилиш, имтиҳондан йиқитиш мақсадида ўтиришибдими? Уларни тартибга келтирадиган, назорат қиладиган мутасадди ташкилот ёки раҳбар бормикин?\nҲурматли таҳририят ходимлари! Ушбу мактубимни яқин инсонларим, танишларим (барча имтиҳонда ушбу муаммога дуч келган фуқаролар десам қарши бўлишмаса керак) номидан таъсирланиб ёзмоқдаман. Кун.uz сайти ҳозирги кунда юртимизда №1 ахборот портали десам адашмаган бўламан. Аҳоли ушбу сайт орқали энг сўнгги янгиликлардан хабардор бўлмоқда. Сизлардан илтимос, ушбу кузатилган ҳолатларни ёритинг ва ноҳақликларга барҳам беришда амалий ёрдам кўрсатинг. Олдиндан раҳмат", дейди шикоятчи.


Қарши милицияси бошлиғи буғдой режасини бажара олмаган фермерларни аëвсиз калтакламоқда – mulkdor.com\nJune 28 2018, 01:06 ЖамиятЎзбекистон\n– Бундан 10 кунча олдин участковой мени Ҳалима опа фермернинг дала шийпонига олиб борди. Ўнтача фермерни олиб келишган экан. Ҳаммамизни бир қатор қилиб сафга териб қўйишди. Милиция бошлиғи Жаҳонгир Ражабов келди-да, бир четдан “режани бажардингми”¸ деб сўрай бошлади. Кимдир 10 тонна, кимдир 15 тонна етмади, дейиши билан қулочкашлаб юзимизга ура бошлади. Қулоқнинг тагига, башарага икки қўли билан икки тарафдан ураяпти,дейди Озодлик билан 27 июнь куни гаплашган фермер.\n12та халқаро ташкилот бобомурод абдуллаев, ҳаёт ...\nИнсон ҳуқуқлари ҳимояси билан шуғулланувчи 12та халқаро ташкилот Ўзбекистон ҳукуматини журналист Бобомурод Абдуллаев ва ўз фикрини эркин ирод қила олиш ҳуқуқидан фойдлангани ...\nЖамиятFebruary 15 2018, 05:02


23 феврал 2020, Тошкент вақти: 11:41\nОға¸ соғ борсангиз аввал¸ онамларга салом айтинг\nҲозир Россияда мардикорлик қилаëтган хоразмлик Жуманазар ака онаси Сора опани 8 март байрами билан табриклади.\nЖуманазар ака: Онамиз бор¸ онамиз. 75 ëшдалар. Сизларнинг эрталабки ва кечки эшиттиришларингизни беш-олти йилдан бери қолдирмай эшитади бизнинг онамиз. Шу фурсатдан фойдаланиб мен хотин-қизлари байрами билан табриклайман. Бутун Ўзбекистондаги опа-сингилларимизни табриклайман. Ўзбекистоннинг келажаги буюк бўлиб¸ Ўзбекистон бор дегандай даражада катта бир нималар билан кутиб олайлик. Опа-сингилларимизнинг ҳаммасига келгуси ишларида муваффақият тилайман.\nОзодлик: Мактабда Ҳамза Ҳакимзода Ниëзийнинг бир шеърини ўқитишган. Мардикорлик ҳақида. “Оға¸ соғ борсангиз аввал¸ онамларга салом айтинг” деган. Сизнинг айтганингиз шунақа бўлаяптида энди.\n- Бир ярим йил бўлди кета олмаяпман. Ўзбекистонга бориб келишнинг ўзи қийин бўлаяптида. Ўзбекистонга бориб келиш учун бир миллион сўм пул керак. Болалар ишлаяпти. Ҳужжати тўғри келмаганлари ишлай олмаяпти. Шунга Ўзбекистоннинг ўзига бориш келишнинг ўзи қийин бўлаяпти. Мана бир ярим йилдан бери уйга боришга нима бўлмаяптида. Ҳужжат тўғирлаш қийин бўлиб кетди. Яна битта илтимосим бор эди. Масалан Украина¸ Белорусия¸ Молдавия фуқаролари келгандан кейин уч ой давомида регистрациясиз юриши мумкин. Биз Россияга кирганимиздан кейин уч кун давомида ҳужжат тўғирлашимиз керак. Шу масала жуда қийин бўлаяптида. Ўзбекистон фуқаросига ҳам шу муддатни уч ой қилса бўлмайдими? Келганингиздан кейин тез тўғирлайман¸ деб битта одамга берасиз. У пулингизни ҳам олади¸ яна ҳужжатингизни ҳам қалбаки қилиб беради. Ана шу масалалар қийин бўлаяпти. Исмим Жуманазар. Хоразм вилояти¸ Янгибозор тумани¸ Ҳамза колхозиданман¸ дейди суҳбатдошимиз.\nШвециядан телефон қилган Авазбек исмли элдошимиз ҳам онасини байрам билан қутлади.\n- Раънохон исмли онамни 8 март билан чин юракдан табриклайман. Соғлик-саломатлик тилайман.\nОзодлик: Неча ëшда онангиз?\n- 76 ëшда. Бахтимизга омон бўлишсин¸ саломатлик тилаймиз. Ўзбекистондаги барча аëлларни чин дилдан табриклаймиз. Ташқарида юрган бўлсак ҳам бир хаëлимиз Ўзбекистонда¸ дейди Авазбек.\nШвециядан телефон қилган элдошимиз Авазбек бир фожеа ҳақида билдирди.\n- Швециянинг Мачта деган жойида Ўзбекистон фуқароси ўзини ўзи осиб ўлдирибди. Ҳозир аниқлик киритгани ўша ëққа кетаяпман. Ҳозир булар аниқ жавоб бермаяпти. Кеча кечқурун шунақа хабар келдики¸ Мачтада миграция хизматининг депортация лагери бор. Ўша ерда ҳозир 18 нафар ўзбек ўтирибди экан. Улар шу яқин кунларда депортация бўлар экан. Улардан биттаси ўзини ўзи осиб ўлдирган. Шу маълумотни аниқлаш учун ҳозир Мачтага кетаяпман. Аниқлик киритишимиз керакда. Ўша ердаги одам менга “Бу миграциянинг ички нимаси. Ташқарига чиқариб бўлмайди буни” деб айтди. Бугун у боланинг суд медэкспертизаси бўлар экан¸ дейди Авазбек.\nСир ошкор бўлишидан чўчишди....\n8 март байрам кунида мамлакат ташқарисидаги миллионлаган ўзбек мардикорлари бирданига Ўзбекистонга телефон қилгани боис халқаро телефон алоқасида муаммолар юз бериб Ўзбекистон билан алоқа мушкуллашди.\nАммо бу мушкулликга қарамай биз билан боғланган Ўзбекистонлик йигит К+ телеканалида Муҳаммад Солиҳ ҳақидаги филм ҳужумга учраганига муносабат билдирди.\n- Муҳаммад Солиҳ ҳақидаги филмни қайсидир каналда беришларига нима қилишдику. Ўшанга эътирозим борда. Бу уюштирилган. Ҳозирги режимнинг сирлари ошкор бўлиб қолмаслиги учун мана шундай ўйинлар бўлаяптида. Лекин буни оддий халқ билади.\nОзодлик: Демак¸ сиз буни Ўзбекистон ҳукумати томонидан махсус уюштирилган деб ўйлайсиз.\n- Ҳа. Сизларникини ҳам вақти келса бўғиб қўяяпти. Ўзининг айбини дунëга ошкор қилмасликда мақсади. Бизларнинг кимлигимизни¸ қандайлигимизни Ўрта Осиë эмас¸ бутун дунë билади. Жаҳон бўйича шарманда миллат бўлиб қолдик бизлар.\nОзодлик: Сиз нима деб ўйлайсиз нима учун йулар бу кўрсатувнинг эфирга кетишини хоҳлашмади?\n- Мен президентимиз Ислом Каримовни ëмон кўраман десам ëки ваҳший десам қўполлик бўлади. Менинг бу кишидан 1989 йилда месхети турклар билан содир бўлган воқеадан кейин ихлосим қайтган. 1992 йилда студентлар воқеаси бўлди. Андижон воқеалари олдида ҳеч нарса эмас улар. У бизларнинг тузумимиз учун ортиқча. Муҳаммад Солиҳ Каримовнинг 20 йилдаги ваҳшийлигини очиб ташламоқчи бўлган. Аммо буни тўсишди. Кеча битта мутахассис бу ҳақда айтдику. Шунинг гапларига қўшиламан¸ дейди бу суҳбатдошимиз.


Жиззахда йўлнинг музлаши оқибатида содир бўлган ЙТҲларда 2 киши вафот этди — видeo\nЖиззах вилоятида 18–19 ноябрь кунлари қор ёғиб, йўлнинг сирпанчиқ ҳолатга келганлиги сабабли Шароф Рашидов ҳамда Зомин туманларида йўл-транспорт ҳодисаси содир бўлди. ЙТҲ оқибатида 2 киши ҳалок бўлган. Бу ҳақда Йўл ҳаракати хавфсизлиги бош бошқармаси ахборот хизмати хабар берди.\nТаъкидланишича, 18 ноябрь соат 16:30 да Зомин туманидан ўтувчи 4К-241 Зарбдор–Аччиқ–Қорамозор автомобиль йўлининг 9-километрида 1993 йилда туғилган ҳайдовчи бошқарвидаги «Nexia» қарама-қарши йўналишда келаётган, 2002 йилда туғилган ҳайдовчи бошқарувидаги «Nexia-2» билан тўқнашган. Оқибатда «Nexia-2» машинасида йўловчи сифатида кетаётган, 1968 йилда туғилган йўловчи тан жароҳати олиб, шифохонада вафот этган. Ҳайдовчи эса тан жароҳати олиб, касалхонага ётқизилган.\nШунингдек, 20 ноябрь куни соат 7:30 да Шароф Рашидов туманидан ўтган А-376 Қўқон–Жиззах автомобиль йўлининг 286-километрида «Damas» ҳайдовчиси бошқарувни йўқотиб, қарама-қарши томонидан ҳаракатланиб келаётган «Камаз» билан тўқнашган. ЙТҲ оқибатда 1969 йилда туғилган «Damas» ҳайдовчиси вафот этган.\nҲар иккала ҳайдовчининг бошқарувни йўқотишига 18–19 ноябрь куни ёғган қор натижасида юзага келган йўлнинг сирпанчиқ ҳолати сабаб бўлган.\nАввалроқ Навоийда бир нечта юк ва енгил автомобиллар иштирокида ЙТҲ содир бўлгани ҳақида хабар берилганди. Шунингдек, Юнусободда «BMW» ҳайдовчиси бошқарувни йўқотиши оқибатида 8 та автомобиль шикастлангани ҳақида хабар берилган.


Ўлим жазоси: ким қандай фикрда? - 4 Октября 2017 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2017 » Октябрь » 4 » Ўлим жазоси: ким қандай фикрда?\nЎлим жазоси: ким қандай фикрда?\nХалқ ҳокимияти, ҳуқуқий тизим ўрнатилган деярли барча давлатларда муҳим қарорлар қабул қилинишидан аввал референдумлар ўтказилади, ижтимоий фикр ўрганилади, масалага фуқароларнинг муносабати таҳлил қилинади.\nЛекин шундай саволлар борки, уларни омма эътиборига ҳавола қилиб бўлмайди. Масалан, «Маошлар оширилиши керакми?», «Солиқлар камайтирилиши лозим деб ўйлайсизми?» деган саволларни ўртага ташлашдан мантиқ йўқ. Чунки жавоб тайин, гарчи кўпчиликнинг бу борадаги фикри бир жойдан чиқсада, барибир ҳукумат имкониятларига кўра ва вазиятдан келиб чиқиб иш кўради.\nАна шундай, ижтимоий фикр ўрганилганда сўралмайдиган саволлардан, референдумда кун тартибига қўйилмайдиган масалалардан бири бу «Ўлим жазосини ёқлайсизми, ёки оғир жиноят қилганлар олий жазо сифатида қатл этиш қўлланилиши тарафдоримисиз?» — деган саволни қўйишдир. Чунки мутлақ аксарият одамлар мудҳиш жиноят қилганлар ўлим жазосига ҳукм қилинишини ёқлаб чиқишлари аниқ.\nШундай бўлса-да, кўплаб давлатларда, шу жумладан, Ўзбекистонда ҳам олий жазо сифатида ўлим жазоси бутун умрлик ёки катта муддатларга озодликдан маҳрум қилиш жазосига алмаштирилган. Умуман олганда, ўлим жазоси инсоният абадий тортишиб ўтадиган, аниқ тўхтамга келиш қийин бўлган баҳслардан биридир.\nЎлим жазоси — қонун томонидан йўл қўйиладиган олий жазо тури бўлиб, оғир жиноятлари учун инсоннинг қатл этилиши. Ўлим жазоси ижро этилаётган вақтда давлат томонидан белгиланган вакиллар иштирок этиши ва айнан улар қатлни амалга оширишлари шарт, акс ҳолда бу жараён қотиллик дея баҳоланади.\nҲозирда дунёнинг 130дан ортиқ давлатида ўлим жазоси қўлланилмайди. Лекин инсоният борки, бу жазо тури ҳам мавжуд. Бутун дунё ҳуқуқшунослари баравар бу жазога қарши чиққанларида ҳам унинг йўқолиб кетишига ишониш қийин. Йилдан-йилга камайиб бораётган бўлса-да, ҳали-ҳануз кўпчилик давлатларда ўлим жазоси мунтазам қўлланилиб келинади. Бу давлатлар қаторида ўзининг ҳуқуқий тизими билан барчага ўрнак бўлишга ҳаракат қиладиган АҚШ ҳам бор. Европада эса аксинча, деярли барча давлатлар бу жазо туридан воз кечишган. Лекин тарих нуқтаи назаридан бу жазони энг кўп қўллаган ва такомиллаштириб, ўзига хос санъат даражасига олиб чиққанлар ҳам айнан кўҳна қитъа давлатларидир.\nКамдан-кам тарихий фильмлар ўлим жазоси саҳнасисиз кечади. Албатта кўргансиз, баланд саҳн кўринишида тикланган қурилма (эшафот), унга ўрнатилган дор, бир четда турган кунда, ниқоб кийган жаллод ва қўли боғланиб чўккалаб турган маҳкум. Пастда эса сон-саноқсиз оломон....\nБу анчайин инсонпарвар саҳна кўриниши. Фильм ижодкорлари ҳам томошабинда нохуш ҳислар қолдирмаслик учун кўпроқ шу кўринишдан фойдаланадилар. Лекин у даврларда ўлим жазосининг усуллари шу қадар кўп бўлганки, уларнинг номини эшитибоқ кишининг эти жунжикади. Маҳкумлар дорга осилган, ўтда ёқилган, парчалаб ташланган, бошлари олинган, паст оловда қайнатилган, тошбўрон қилинган, тириклай кўмилган, йиртқич ҳайвонларга ем қилинган, қозиққа ўтқазилган… Булар ҳам ҳаммаси эмас, маҳкумнинг айбига кўра янаям шафқатсиз усуллар ўйлаб топилган, ёки унинг жони узилгунга қадар бир неча усуллар қўлланилган.\nУ даврларнинг ўзига хослиги шундаки, бизнинг наздимизда оғир жиноятлар дея баҳоланадиган қотиллик, давлатга хиёнат қилиш каби қилмишлар учунгина эмас, аксил диний қарашлар, ғалаён қилиш, ўғирлик, турмуш ўртоғига хиёнат, ҳарбий хизматдан қочиш, шоҳни ёки тузумни ёмонлаш, фоҳишалик ва ҳатто арзимаган ҳазиллар учун ҳам ўлимга маҳкум қилиниб, ҳукм ҳам дарҳол ижро этилган. Маҳкум шаҳарларнинг марказларида, бозорларда, умуман одамлар гавжум жойларда қатл қилинган ва жазо ҳар доим ҳам минг-минглаб одамлар кўз ўнгида амалга оширилган. Қатл жараёни оммавий йиғинларга, халқ тантанасига айланиб кетган. Телевизор, газеталар каби оммавий ахборот воситалари йўқ даврларда бу оломон учун ўзига хос томоша вазифасини ўташ билан бирга бошқаларга ўрнак бўладиган жуда кучли тарғибот вазифасини ҳам бажарган.\nЗамонамизда бу жазо қуйидаги кўринишларда мавжуд:Бекор қилинган; оддий суд амалиётида бекор қилинган, лекин махсус суд амалиётларида (масалан уруш ҳолатида) қўлланилиши мумкин; Қонун томонидан бекор қилинмаган бўлсада қўлланилмайди; Олий жазо сифатида ўлим жазоси қўлланилади. Ҳозирда ўлим жазоси белгиланганидан сўнг ҳам ҳукм ижро қилингунга қадар ҳам кўп йиллар ўтиб кетади ва кўпинча маҳкумлар табиий ўлимдан вафот этишади. Ўша вақт мобайнида маҳкумга апелляция бериш имконияти берилади ва суд жараёни бир неча марта қайталаниши мумкин. Масалан, АҚШнинг Жоржия штатида яшовчи Жек Олдермен хотинини ўлдиргани учун 1975 йилнинг 14 июнида ўлим жазосига ҳукм қилинган, лекин орадан 33 йил ўтибгина, 2008 йилнинг 16 сентябрида қатл этилган.\nБу жазо воситалари асрлар оша такомиллаштириб келинган. Ҳозирда ривожланган ва бу жазо бекор қилинмаган давлатларда кўпроқ тўппончадан отиш, газ камераси, электр стуллар, ўлим инъекцияси қўлланилади. Аксарият давлатларда бу жазо қамоқхоналарда ва махсус белгиланган жойларда ижро этилса Эрон, Саудия Арабистони каби давлатларда ҳозир ҳам бу жазо кўпинча омма олдида амалга оширилади. Маҳкумлар дорга осилади, халойиқ томонидан тошбўрон қилинади. Саудия Арабистонида кўпинча жаллод маҳкумни чўккалатиб қўйиб, қатл олдидан қилич билан ўлим рақсини ижро этади. Эронда бу жазога айниқса эътибор берилади. Халқ яхши томоша қилиши учун дорлар автокранларга баланд қилиб ясалади ва ҳатто тошбўронда маҳкумнинг жони тез узилмаслиги учун оломонга ўртача катталикдаги тошлар отиш тавсия қилинади. Ироқ ва Афғонистоннинг айрим ҳудудларида осиш усули кўп қўлланилади. Ўз даврида бу давлатларнинг раҳбарлари бўлган Саддам Ҳусайн, Нажибулло каби арбоблар ҳам дорга осилган.\nКўпчилик давлатлар амалиётида давлат раҳбарлари (президент, подшоҳ ё қирол, бош вазир) томонидан ўлимга маҳкум этилган инсон афв этилиши мумкин.\nСўнгги маълумотларига кўра қуйидаги давлатларда ўлим жазоси энг кўп қўлланилган: 1. Хитой; 2. Эрон; 3. Саудия Арабистони; 4. АҚШ; 5. Покистон.\nЎлим жазоси Англияда 1969 йилдан, Францияда 1981 йилдан, Ғарбий Германияда 1949 йилдан, ГДРда 1987 йилдан, Испанияда 1975 йилдан, Россияда 1996 йилдан буён қўлланилмайди. Португалия 1867 йилда, Европада биринчи бўлиб ўлим жазосини бекор қилган. Кўҳна қитъада бу жазони ҳали-ҳануз қўллаб келаётган охирги давлат Беларусдир.\nАҚШда ўлим жазоси ўзига хос тарихга эга. Ҳатто XX асрга қадар ҳам кўпчилик ҳудудларда шерифлар жиноятчи деб ҳисоблаган одамларини якка ўзлари ўлимга маҳкум қилиб шу ондаёқ жазони ижро этаверганлар. Ҳозирда ҳам турли штатлар қонунларига кўра 5 хил усул - осиш, отув, электр стули, газ камераси, ўлим инъекцияси қўлланилиши мумкин. Қатл олдидан маҳкумга охирги тамадди имконияти берилади ва у хоҳлаган таомлар тақдим этилади. Шунингдек, сўнгги сўзлар ҳам тингланади. Ижрони адвокат, руҳоний билан бирга маҳкумнинг ва у ўлдирган кишиларнинг қариндош уруғлари кузатиб туришлари мумкин. Беъманиликдай туюлар, лекин қатл этилувчи албатта соғлом бўлиши шарт. Бетоб бўлса, шифохонада даволанади ва соғайганидан кейингина ҳукм ижро қилинади.\n2009 АҚШда турли усуллар билан 106 киши қатл этилган. Бу ўлим жазоси қайта қўлланила бошланган 1976 йилдан буён энг паст кўрсаткичдир. 1994 йилда энг кўп — 328 марта жазо ижро этилган. Ўлим жазоси ҳозирги кунга қадар Япония, Сингапур, Малайзия, Шимолий Корея каби давлатларда ҳам қўлланилади.\nХитойда ўлим жазоси нафақат қотиллик, балки иқтисодий жиноятлар учун ҳам қўлланилади ва отув усулида амалга оширилади. Кўпинча маҳкумлар янги йил олдидан йирик майдонларда, омма олдида қатл этилади. Ҳукм ижро этилганидан сўнг маҳкумнинг қариндошларидан ўқ учун 9 юан ундириб олинади. Агар қариндошлар пулни тўлашдан ёки маҳкумдан воз кечса, қатл этилувчи ўқ пулини тўлаши ёки шунга яраша ишлаб бериши лозим.\nМақоламиз бошида ўлим жазоси қўлланилиши якуни йўқ баҳслардан бири дедик. Ўлим жазоси тарафдорлари мудҳиш жиноятга қўл урганлар бу дунёда яшашга ҳаққи йўқ, деб ҳисоблайдилар. Россияда бир аёл фарзандининг қотили бутун умрлик қамоқ жазосига ҳукм қилинганида: «Мен бир солиқ тўловчи сифатида ўз фарзандимнинг қотилини бутун умр боқиб ўтаманми?», дея эътироз билдирган. Бу жазога қаршилар инсон бошқа бир инсоннинг ҳаётига нуқта қўйишга ҳаққи йўқ, акс ҳолда бизнинг ўша қотиллардан фарқимиз қолмайди, деган фикрни илгари суришади. Шунингдек, қатл жазо эмас, қасосдир, қасос эса фақат ҳақдандур дея бонг уришади. Яна хато туфайли ноҳақдан ҳукм қилинганларда ҳеч қандай имконият қолмаслигини ҳам бу жазо ўринсизлигига сабаб сифатида кўрсатишади.\nФакт: Одамхўр Чикатило қўлга олингунга қадар тўққиз нафар бегуноҳ инсон унинг жиноятларида айбланиб, суд ҳукми билан отиб ташланган…\nКатегория: BAXS - TORTISHUV / FIKR MULOHAZA | Ko'rganlar:: 147 | Добавил: www.BePuL.NeT | Теги: #habarlar, #uznews, #новости, #newsuz, #Yangiliklar, #ahborot, #Yangilik, #news, #xabarlar | Рейтинг: 0.0/0


Ушбу суҳбатда маданиятли, тартибли инсон бўлиш ва шахсий гигиена қоидаларига амал қилиш ҳақида фикр юритилди. Муҳокама давомида клубнинг доимий аъзоси Азима Ахунбобоева кийинишда нималарга эътибор бериш кераклиги, кийиниш услуби, кийим-кечаклар учун аксессуарлар танлаш ва уларни қўллаш ҳамда таниқли дизайнерлар Валентин Юдашкин, Пьер Карден, Кристиан Диорлар ҳақида қатнашчиларга маълумот бериб ўтди.\nКлуб аъзоларидан яна бири Нозимжон Муминов: “Инсоннинг ташқи кўриниши ва кийиниш услубидан келиб чиқиб, унинг турмуш тарзи, ижтимоий мавқеи ҳақида баъзи фикрларга келиш мумкин. Шу сабабли, кўп ҳолларда кийиниш услуби бизнинг “ташриф қоғоз”имизга айланади” – деган фикрни билдирди.\nСуҳбат давомида қуйидаги саволлар бўйича викторина ўтказилди.\nҲар бир фасл либослари учун ном берилганми?\nКийим танлашда нималарга эътибор бериш керак?\nРанглар ҳамоҳанглиги қонуни нимани англатади?\nМодага оид журналларни биласизми?\nУшбу саволларни муҳокама қилиб бўлгач, иштирокчилар: “Кийиниш маданияти инсоннинг ўзига хос хусусиятларидан бири бўлиб, ҳар биримизнинг кийиниш услубимиз ўзимизнинг эстетик тимсолимизни кўрсатиб беради” – деган фикрга келдилар.


Беротек Н – medu.uz – Дорилар ҳақида маълумотлар ўзбек тилида\nHome Йўриқномалар Беротек Н\nПрепаратнинг савдо номи: Беротек Н\nТаъсир этувчи модда (ХПН): фенотерол\nДори шакли: ингаляциялар учун 100 мкг/доза дозаланган аэрозоль флаконларда 200 доза.\nБир ингаляцион доза қуйидагиларни сақлайди:\nфаол модда: 100 мкг (0,100 мг) фенотерол гидробромиди;\nёрдамчи моддалар: сувсиз лимон кислотаси, тозаланган сув, абсолют этанол.\nПропеллент: 1,1,1,2 – тетрофторэтан (HFA 134a).\nТаърифи: 17 мл ҳажмли, 50 мкл дозаловчи клапанли бутун зангламайдиган пўлатдан ясалган баллончага босим остида жойланган, суспензион заррачалардан холи бўлган тиниқ рангсиз ёки деярли рангсиз суюқлик.\nФармакотерапевтик гуруҳи: Нафас йўлларининг обструктив касалликларини даволаш учун воситалар. Бета2-адренорецепторларнинг селектив агонистлари.\nАТХ коди: R03AC04.\nБЕРОТЕК Н бронхиал астма хуружларида ва ўпка эмфиземаси ёки усиз кечувчи сурункали обструктив бронхит каби нафас йўлларининг обструкцияси билан бирга кечувчи бошқа ҳолатларда самарали бронходилататор хисобланади. Ўпканинг обструктив касалликларида фенотерол ингаляцион юборилганидан кейин, бронхларнинг кенгайиши бир неча минут давомида юз беради. Бронходилатацион таъсири 3-5 соат давом этади.\nФенотерол кўпроқ бета2-рецепторларга таъсири билан бевосита таъсир этувчи бета-адреномиметик хисобланади. Бета1-адренорецепторларнинг стимуляцияси фақат препарат юқори дозаларда юборилганида юз беради.\nФенотерол бронхлар ва қон томирларнинг силлиқ мушаклари тонусининг пасайишини чақиради. Силлиқ мушак тонусини пасайишининг яққоллиги дозага боғлиқ. Бета2-адренорецептор билан боғланиши, кейинги цАМФ ҳосил бўлишини ошиши билан рағбатлантирувчи Gs-оқсил орқали аденилатциклазани фаоллаштиради, у ўз навбатида, протеинкиназа А ни фаоллаштиради. Протеинкиназа А силлиқ мушак хужайраларидаги нишон оқсилларни фосфорлайди, бу уларнинг бўшашишини чақиради. Фенотерол юқори дозаларда шунингдек кўндаланг-тарғил мушакларга ҳам таъсир қилади (тремор). Бундан ташқари, фенотерол семиз хужайралардан медиаторларнинг ажралиб чиқишини ингибиция қилади. 0,6 мг фенотерол қабул қилинганидан кейин мукоцилиар ташилишни кучайиши кузатилади.\nФенотерол юракка мусбат инотроп ва хронотроп таъсир кўрсатади (бевосита ва/ёки рефлектор). Липидлар ва углеводлар алмашинувидаги ўзгаришлар (липолиз, гликогенолизга таъсири ва гипергликемия), шунингдек скелет мушакларига К+ киришини ошиши оқибатидаги нисбий гипокалиемия, фақат препарат юқори дозаларда қўлланганида намоён бўлувчи фармакологик самаралари ҳисобланади. Бошқа бета-адренергик воситаларни қўллашдаги каби, QTc интервалини узайиши хақида хабарлар берилган. Дозаловчи ингалятор ёрдамида юбориладиган фенотерол учун бу кўринишлар кучсиз ифодаланган ва тавсия этилгандан юқори дозаларда кузатилган. Пациентлар учун аҳамияти исботланмаган.\nМиометрийда бета2-рецепторларнинг зичлигини юқорилиги туфайли, фенотерол бачадон мушагининг тонусини пасайишини чақириши мумкин. Бу самара айниқса ҳомиладорлик вақтида яққол бўлади. Токолиз ўтказиш учун фенотеролнинг дозаси, бронхоспазмни даволаш учун дозадан аҳамиятли юқори бўлади. Дозани оширилиши туфайли ножўя самараларининг пайдо бўлишини эҳтимоли ошади.\nБЕРОТЕК Н нинг терапевтик самарасига нафас йўлларига маҳаллий таъсири орқали эришилади. Фенотеролнинг қондаги концентрацияси, ва бронходилатация қилувчи самараси орасида корреляция мавжуд эмас.\nИнгаляция усули ва ишлатилаётган ингаляцион тизимга қараб, ингаляцияда аэрозол препаратдан ажралиб чиқаётган фаол модданинг тахминан 10-30% қуйи нафас йўлларига етиб боради, қолган қисми эса юқори нафас йўлларида қолади ва сўнгра ютилади.\nБЕРОТЕК Н нинг бир дозаси ингаляцион юборилганидан кейин фенотеролнинг мутлоқ биокираолишлиги 18,7% ни ташкил қилади.\nИнгаляцион юборилганидан кейин сўрилиш тезлиги юборилган дозанинг 13% ни ташкил қилган, бунда сўрилиш икки фазали бўлган – 30% фенотерол гидробромиди тез сўрилган, ярим чиқарилиш даври эса 11 минутни ташкил қилган; 70% секин сўрилган, ярим чиқарилиш даври 120 минутни ташкил қилган.\nПерорал юборилганидан кейин фенотеролнинг тахминан 60% сўрилади. Сўрилган қисми жигар орқали “биринчи ўтиш самараси” оқибатида жадал биотрансформацияга дучор бўлади, бунинг натижасида перорал юборилганидан кейин препаратнинг биокираолишлиги тахминан 1,5% ни ташкил қилади. Шундай қилиб, ингаляцион юборилганда ютиб юборилган препарат, деярли фаол модданинг қон плазмасидаги концентрациясига таъсир қилмайди. Қон плазмасидаги максимал концентрациясига 60-120 минут давомида эришилади.\nФенотерол турли аъзолар ва тўқималарга тақсимланади. Вена ичига юборилганидан кейин стационар ҳолатидаги тақсимланиш хажми (Vss) 1,9-2,7 л/кг ни ташкил қилади. Вена ичига юборилганидан кейин қон плазмасида фенотеролнинг тақсимланиши ярим чиқарилиш даврлари tά=0,42 минут, tβ=14,3 минут ва tγ=3,2 соат билан учфазали моделга мувофиқ юз беради. Плазма оқсиллари билан боғланиши 40-55% ни ташкил қилади.\nФенотерол одамда глюкуронидлар ва сульфатларгача конъюгацияси йўли билан жадал метаболизмга дучор бўлади. Фенотерол перорал юборилганидан кейин асосан сульфатизация йўли билан метаболизмга учради. Дастлабки модданинг метаболик фаолсизланиши ичак деворидаёқ бошланади.\nБиотрансформацияси, шу жумладан сафро билан чиқарилиши, вена ичига юборилганидан кейин, минутига 1,1-1,8 л га тенг ўртача умумий клиренсининг асосий қисмини (тахминан 85%) ташкил қилади. Фенотеролни сийдик билан чиқарилиши (минутига 0,27 л), тизимли кирган дозанинг ўртача умумий клиренсидан тахминан 15% га тўғри келади. Дори воситасини қон плазмаси оқсиллари билан боғланадиган улушини эътиборга олиб, буйрак клиренсини ҳажми гломеруляр фильтрацияга қўшимча фенотеролнинг тубуляр секрецияси мавжудлигидан далолат беради.\nПерорал ва вена ичига юборилганидан кейин 48 соат давомида сийдик билан чиқарилган умумий радиофаоллик мувофиқ равишда дозанинг тахминан 39% ва 65% ни ташкил қилади, ахлат билан чиқарилган радиофаоллик эса мувофиқ равишда дозанинг 40,2% ва 14,8% ни ташкил қилади. Перорал юборилганидан кейин дозанинг 0,38% сийдик билан дастлабки субстанция кўринишида чиқарилади, шу вақтнинг ўзида вена ичига юборилганидан кейин 15% ўзгармаган холда чиқарилади. Дозаланган аэрозол ёрдамида ингаляцион юборилганидан кейин ўзгармаган кўринишда буйраклар орқали дозанинг 2% 24 соат давомида чиқарилади.\nФенотерол метаболизмга учрамаган ҳолатида йўлдош орқали ўтишга қодир. Ҳомилада симпатомиметик самараларининг кўринишлари кузатилиши мумкин. Давомли инфузиядан кейин ҳомила қонидаги фенотеролнинг аниқланган даражаси она қонидаги фенотеролнинг концентрациясининг 50% гачасини ташкил қилган. Чала туғилган янги туғилган чақалоқларда фенотеролни чиқарилиши, катталарда чиқарилиши билан солиштирганда, аҳамиятли даражада секинроқ бўлган.\nФенотерол кўкрак сутига ўтади.\nҚандли диабети бўлган пациентларда фенотеролни моддалар алмашинувига таъсири хақида етарли миқдорда маълумотлар йўқ.\nЯнги туғилган чақалоқлар ва 20 ойликкача бўлган болаларда самара етарлича ифодаланмаган бўлиши ёки умуман бўлмаслиги мумкин.\nАстманинг ўткир хуружларини симптоматик даволаш.\nЖисмоний кучланишли бронхиал астмада хуружларни олдини олиш.\nАллергик ва ноаллергик бронхиал астма ва/ёки нафас йўлларининг қайтувчан обструкцияси билан бирга кечувчи бошқа касалликларни, масалан, ўпка эмфиземаси ёки усиз сурункали обструктив бронхитни симптоматик даволашда қўлланади.\nДозалаш касаллик ва унинг оғирлигига боғлиқ.\nАгар бошқача буюрилмаган бўлса, катталар ва 6 ёшдан ошган болалар учун қуйидаги дозалаш тартиби тавсия этилади:\nХансираш хуружи билан бронхлар силлиқ мушакларининг тўсатдан пайдо бўлган спазмини барқарор этиш учун, бир дозани (100 мкг фенотерол гидробромиди) ингаляция қилиш тавсия этилади.\nОдатда, бронхларнинг ўтказувчанлигини аҳамиятли ошишини таъминлаш учун бир ингаляцион доза етарли бўлади. Биринчи дозадан кейин 5 минут давомида аҳамиятли яхшиланиш бўлмаганида, иккинчи ингаляцион дозани қўллаш мумкин. Хансирашнинг оғир хуружи ва иккинчи ингаляцион дозанинг самарасизлиги, қўшимча дозаларни қўллаш кераклигини билдириши мумкин. Бундай ҳолларда пациент дарҳол тиббий ёрдамга мурожаат қилиши керак.\nДавомли даволашнинг зарурати бўлганда БЕРОТЕК Н нинг тавсия этиладиган дозаси кунига 3-4 марта 1-2 ингаляцион дозани ташкил қилади. Хар бир юбориш вақти ва дозани хансирашнинг тез-тезлиги ва оғирлигига мувофиқ танлаш афзал ҳисобланади (симптоматик даволаш). Бундай даволаш давомли яллиғланишга қарши даволаш билан, айниқса бронхиал астмада, бирга кечиши керак. Ингаляциялар орасидаги интервал 3 соатдан кам бўлмаслиги керак. Суткалик доза 8 ингаляцион дозалардан, максимал бир марталик доза – 4 ингаляцион дозалардан ошмаслиги керак, чунки юқорироқ дозалари, одатда, қўшимча терапевтик самара кўрсатмайди, лекин потенциал жиддий ножўя самаралар ривожланишига олиб келиши мумкин.\nМақсадга йўналтирилган жисмоний кучланишли бронхиал астма хуружининг олдини олиш учун ёки аллерген билан кутилган контакда, тахмин қилинган жисмоний юклама/аллерген билан контактдан 10-15 минут олдин БЕРОТЕК Н нинг 1-2 ингаляцион дозаси тавсия этилади.\nАгар бошқача буюрилмаган бўлса, 4-6 ёшли болалар учун қуйидаги дозалаш тартиби тавсия этилади:\nҲансираш хуружи билан бронхлар силлиқ мушакларининг тўсатдан пайдо бўлган спазмини барқарор этиш учун, бир ингалаяцион доза (100 мкг фенотерол гидробромиди) тавсия этилади\nДавомли даволашнинг зарурати бўлганда БЕРОТЕК Н нинг тавсия этиладиган дозаси кунига 4 марта 1 ингаляцион доза (100 мкг фенотерол гидробромиди) ни ташкил қилади. Ҳар бир юбориш вақти ва дозани ҳансирашнинг тез-тезлиги ва оғирлигига мувофиқ танлаш афзал хисобланади (симптоматик даволаш). Бундай даволаш давомли яллиғланишга қарши даволаш билан, айниқса бронхиал астмада, бирга кечиши керак. Ингаляциялар орасидаги интервал 3 соатдан кам бўлмаслиги керак. Суткалик доза 4 ингаляцион дозалардан, максимал бир марталик доза – 2 ингаляцион дозалардан ошмаслиги керак, чунки юқорироқ дозалари, одатда, қўшимча терапевтик самара кўрсатмайди, лекин потенциал жиддий ножўя самаралар ривожланишига олиб келиши мумкин.\nМақсадга йўналтирилган жисмоний кучланишли бронхиал астма хуружининг олдини олиш учун ёки аллерген билан кутилган контактда, тахмин қилинган жисмоний юклама/аллерген билан контактдан 10-15 минут олдин БЕРОТЕК Н нинг 1 ингаляцион дозаси тавсия этилади.\nБу дори шакли 4 ёшдан кичик болаларда қўллаш учун мўлжалланмаган.\nБронхиал астмани даволаш касалликнинг оғирлик даражасига мувофиқ келиши керак. Ўтказилаётган даволашнинг адекватлиги мунтазам тиббий текширишларнинг натижалари билан тасдиқланиши керак.\nБета2-симпатомиметикларнинг, шу жумладан БЕРОТЕК Н ни ҳам тавсия этилган дозасини шифокорнинг маслахатисиз мустақил ошириш, пациент учун хавфли бўлиши мумкин.\nКасалликнинг кечишини, шунингдек буюрилган бронходилатация қилувчи ва яллиғланишга қарши даволашнинг адекватлигини тиббий бахолаш учун, шифокорнинг йўриқномаларига мувофиқ хар кунги мустақил назорат жуда мухим. Уни, масалан, пикфлуометр ёрдамида нафас фаолиятини аниқлаб амалга ошириш мумкин.\nПрепаратни нотўғри ишлатишдан сақланиш учун, папциентни ингаляторни тўғри ишлатишга ўргатиш керак.\nҚўллаш бўйича йўриқномасига мувофиқ ишлатинг!\nМуваффақиятли даволаш учун дозаланган аэрозолларнинг мосламалари билан тўғри муомала қилиш жуда муҳим. Ингаляцияда баллончадаги кўрсаткич, ингаляция қилинаётган пациентнинг танасини ҳолатидан қатъий назар юқорига, мундштук эса – пастга йўналтирилган бўлиши керак. Препаратни ўтирган ёки турган ҳолатда қўллаш тавсия этилади.\nБиринчи қўллаш олдидан баллончанинг тубига икки марта босинг.\nҲар бир босишда қуйидагиларни бажариш керак:\nҲимоя қалпоқчани ечиб олинг (1-расм)\nЧуқур нафас олинг.\nБаллончани 2-расмда кўрсатилганидек тутиб туриб, мундштукни лаблар билан зич ўраб олинг. Баллончанинг туби юқорига йўналтирилган бўлиши керак.\nСекин чуқур нафас олинг ва бир вақтда баллончанинг тубига кучли босинг, бунда бир доза препарат ажралиб чиқади. Нафас бир неча секунд тутиб турилади, сўнгра мундштук оғиздан чиқарилади ва секин нафас чиқарилади.\nАгар яққол нафас етишмовчилиги оқибатида чуқур нафас олишнинг имконияти бўлмаса, нафасни енгиллаштириш ва кейинчалик препаратни тўғри қўллаш мумкинлиги мақсадида, биринчи марта 1 доза аэрозолни оғиз бўшлиғига пуркаш мумкин.\nАгар иккинчи ингаляция талаб қилинса 2-4 ҳаракатларни такрорланг.\nИшлатгандан кейин ҳимоя қалпоқчани кийгизиш керак.\nБЕРОТЕК Н ни аэрозолли кортикостероидлар, тузли эритмалар ва кромоглицил кислотасининг динатрийли тузи билан даволашга тайёрлаш (“ўпкаларни очиш”) ва тутиб туриш учун олдиндан қўллаш керак.\nДаволаш давомийлиги касалликнинг тури, оғирлиги ва кечишига боғлиқ ва шифокор томонидан хар бир холда индивидуал равишда буюрилиши керак.\nАгар баллонча 3 кундан кўпроқ ишлатилмаса, навбатдаги қўллаш олдидан баллончанинг тубига бир марта босиш керак.\nБаллонча тиниқ эмас, шунинг учун қачон у бўшашини кўриш мумкин эмас. Баллонча 200 ингаляцияларга мўлжалланган. Хатто барча дозалар ишлатилгадан кейин ҳам, баллончада озгина суюқлик бўлиши мумкин. Лекин, ингалятор алмаштирилиши керак, чунки бундай вазиятда Сиз нафас олишда препаратнинг керакли миқдорини олмаслигингиз мумкин.\nБаллончада қолган препаратнинг тахминий миқдорини қуйидаги тарзда текшириш мумкин: баллонча мундштукдан чиқариб олинади ва уни сувли идишга жойлаштирилади. Препаратнинг миқдори баллончанинг сувда жойлашишига қараб аниқланади.\nМундштукни камида ҳафтада бир марта тозалаш керак.\nМундштукни, унда дори воситаси тўпланмаслиги ва аэрозолни блокламаслиги учун тоза бўлиши жуда муҳим.\nТозалаш учун олдин ҳимоя қалпоқчани ечиб олиш, мундштукни баллончадан ажратиш ва мундштукни илиқ сув билан дори воситаси ва/ёки ифлосларни кўринувчан қолдиқлари қолмагунча ювиш керак.\nТозалангандан кейин силкитиб мундштукдан сувни туширинг ва уни иситувчи мосламаларни ишлатмасдан қуритинг. Қуритилгандан кейин мундштук баллончага киритилади ва ҳимоя қалпоқчаси кийгизилади.\nМундштук БЕРОТЕК Н ни ишлатиш учун махсус ишлаб чиқилган. Мундштукни бошқа аэрозоллар билан ишлатманг. БЕРОТЕК Н ни фақат тўпланган кирувчи мундштук билан қўлланг.\nБосим остида бўлган баллончани, куч ишлатиб очиш мумкин эмас.\nБарча дори воситалари каби, БЕРОТЕК Н хам ножўя таъсирлар чақириши мумкин. Ножўя таъсирларнинг пайдо бўлиш тез-тезлиги қуйида кўрсатилган: жуда тез-тез (≥1/10); тез-тез (≥1/100 дан <1/10 гача); тез-тез эмас (≥1/1000 дан ˂1/100 гача); кам ҳолларда (≥1/10000 дан <1/1000 гача); жуда кам ҳолларда (˂1/10000); номаълум (мавжуд бўлган маълумотлар бўйича бахолаш мумкин эмас).\nНомаълум: ўта юқори сезувчанлик реакциялари (масалан, қичишиш, тошма, пурпура, тромбоцитопения, юзни шиши).\nТез-тез эмас: гипокалиемия (шу жумладан оғир гипокалиемия); кам ҳолларда: гипергликемия.\nЯққол гипокалиемияни ривожланиш хавфи оғир бронхиал астмаси бўлган пациентларда ксантин ҳосилалари (масалан, теофиллин), кортикостероидлар ва/ёки диуретиклар билан бир вақтда қабул қилганда ошади. Бундан ташқари, гипоксия гипокалиемиянинг аритмоген таъсирини кучайтириши мумкин. Бундай ҳолда қон зардобида калийнинг даражасининг назоратини ўтказиш керак.\nШунингдек қонда инсулин, эркин ёғ кислоталари, глицерол ва кетон таналарининг даражасини ошиши ҳам кузатилган.\nТез-тез эмас: руҳий ўзгаришлар, қўзғалиш; номаълум: асабийлик.\nРуҳий ўзгаришлар юқори қўзғалувчанлик, ҳатти-ҳаракатдаги ўта юқори реактивлик, уйқунинг бузилиши, шунингдек галлюцинациялар кўринишида намоён бўлган. Бу ножўя самаралари асосан 12 ёшгача бўлган болаларда кузатилган.\nТез-тез: тремор, бош айланиши; номаълум: бош оғриғи.\nТез-тез эмас: аритмия, стенокардия, қоринчали экстрасистолия; номаълум: тахикардия, юрак уриб кетиши, миокард ишемияси.\nТез-тез: йўтал; тез-тез эмас: пародоксал бронхоспазм; номаълум: махаллий таъсирланиш.\nПародоксал бронхоспазм пайдо бўлганида дарҳол препаратни юборишни тўхтатиш керак.\nТез-тез: кўнгил айниши; тез-тез эмас: қусиш, жиғилдон қайнаши.\nТез-тез: терлаш; тез-тез эмас: қичишиш; номаълум: эшакеми, тери реакциялари, масалан, тошма.\nТез-тез эмас: мушак спазмлари; номаълум: мушак кучсизлиги, миалгия.\nТез-тез эмас: сийишни бузилиши.\nТез-тез эмас: артериал босимини пасайиши ёки ошиши.\nФенотерол гидробромидига ёки препаратнинг бошқа компонентига юқори сезувчанлик.\nОбструктив гипертрофик кардиомиопатия.\nТахиаритмияларда қўллаш мумкин эмас.\nБошқа бета2-адреномиметиклар, метилксантинлар (масалан, теофиллин), антихолинергик воситалар ва кортикостероидлар бир вақтда қабул қилинганида, БЕРОТЕК Н нинг таъсири кучайиши мумкин. БЕРОТЕК Н бета2-адреномиметиклар, метилксантинлар (масалан, теофиллин) ёки тизимли таъсирга эга бўлган антихолинергик воситалар (масалан, пирензепин сақловчи препаратлар) билан бир вақтда қабул қилинганида, яққол ножўя самаралари (масалан, тахикардия, аритмия) пайдо бўлиши мумин.\nБета2-агонистларни қабул қилиш қўзғатган гипокалиемия, ксантин ҳосилалари, кортикостероидлар ва диуретикларни бир вақтда қўллаш билан кучайтирилиши мумкин. Буни айниқса нафас йўлларининг оғир обструкцияси бўлган пациентларда хисобга олиш керак. Электролитларнинг даражасини назорат қилиш лозим. Электролитларни назорат қилиш айниқса диуретиклар ёки юрак гликозидлари билан бир вақтда қабул қилинганида мухим хисобланади.\nБЕРОТЕК Н ва бета-адреноблокаторларни бир вақтда қўллаш иккала препаратларнинг таъсирини пасайишига олиб келади, бунда бронхиал астмаси бўлган пациентларни бета-адреноблокаторларни қабул қилиши оғир бронхоспазм ривожланиши хавфини оширади.\nБЕРОТЕК Н қабул қилганда диабетга қарши воситаларнинг гипогликемик таъсирини камайиши мумкин. Лекин, одатда, бу самара юборишнинг тизимли йўлларини (таблеткалар ёки инъекциялар/инфузиялар кўринишида) ишлатиш билан БЕРОТЕК Н нинг юқори дозалари қўлланганида пайдо бўлади.\nГалотан, метоксифлуран ёки энфлуран каби галоген сақловчи анестетиклар ишлатилганида, БЕРОТЕК Н қабул қилаётган пациентларда юрак ритмининг жиддий бузилишлари ривожланишининг ва артериал босимнинг пасайиши хавфининг ошиши мумкин.\nАгар галоген сақловчи анестетикларни ишлатиш билан анестезияни ўтказиш режалаштирилган бўлса, иложи борича, наркоз юборишни бошлашдан 6 соат олдин фенотерол қабул қилишни тўхтатиш керак.\nБЕРОТЕК Н қуйидаги ҳолларда фақат фойда-хавф нисбати синчиклаб баҳоланганидан кейин қўлланиши мумкин:\nюракнинг оғир касалликларида, айниқса яқиндаги миокард инфарктида ва юрак ишемик касаллигида;\nпациент юрак гликозидларини қабул қилганда;\nоғир ва назорат қилинмайдиган артериал гипертензияда;\nдекомпенсацияланган қандли диабетда;\nБу бахолаш айниқса тавсия этиладиган энг юқори дозалар буюрилганида зарур.\nБошқа ингаляцион дори воситалари каби, БЕРОТЕК Н парадоксал бронхоспазмга олиб келиши мумкин, у хаёт учун хавфли бўлиши мумкин. Парадоксал бронхоспазм ривожланганида БЕРОТЕК Н дархол бекор қилиниши ва муқобил даволаш буюрилиши керак.\nСимпатомиметик воситаларни, шу жумладан БЕРОТЕК Н ни қўллашда, юрак-қон томир тизими томонидан самаралар пайдо бўлиши мумкин. Чоп этилган адабиётларда ва қўллашнинг постмаркетинг маълумотларида, бета-агонистларни қўллаш билан боғлиқ бўлган миокард ишемияси ривожланишини кам ҳоллари таърифланган. БЕРОТЕК Н қабул қилаётган юракнинг оғир сурункали касалликлари (масалан, юрак ишемик касаллиги, аритмияси ёки яққол юрак етишмовчилиги) бўлган пациентлар, кўкрак қафасида оғриқ синдроми ёки юрак касаллигининг зўрайишини бошқа симптомлари пайдо бўлганда шифокор билан маслахатлашишлари кераклиги хақида огохлантирилган бўлишлари керак. Хансираш ва кўкрак қафасида оғриқ каби симптомларга алоҳида эътибор бериш керак, чунки улар респиратор ҳам, кардиал этиологияли ҳам бўлишлари мумкин.\nБета2-агонистлар билан даволаш потенциал оғир гипокалиемия ривожланишига сабаб бўлиши мумкин. Бета2-агонистлар билан индукция қилинган гипокалиемия ксантин ҳосилалари, ёки глюкокортикоидлар, ёки диуретиклар бир вақтда қўлланганида кучайиши мумкин. Оғир бронхиал астмаси бўлган пациентларда буни айниқса хисобга олиш керак. Бундан ташқари, гипокалиемиянинг аритмоген самараларини гипоксия кучайтириши мумкин. Гипокалиемия дигоксиннинг аритмоген потенциалини ошишини чақириши мумкин. Қон зардобида калийнинг даражасини мониторингини ўтказиш тавсия этилади.\nЎткир ривожланиб борувчи хансираш\nЎткир, тез ривожланиб борувчи хансираш ҳолларида дархол шифокор билан маслахатлашиш керак.\nМунтазам қўллашдаги махсус кўрсатмалар\nБЕРОТЕК Н каби бета2-агонистларга эҳтиёжни ошиши, ҳолатнинг ёмонлашишининг белгиси хисобланади. Бу вазиятда яллиғланишга қарши даволашни бошлаш ёки кучайтириш, ёки қўшимча дори воситаларини буюриш хақидаги масалани кўриш бирдан пациентни даволаш дастурини қайта кўриш учун шифокорга мурожаат қилиш керак.\nДори воситасини тавсия этилгандан аҳамиятли юқори дозаларда қабул қилиш, хавфли қилиши мумкин.\nИнгаляцион бета2-агонистларни юқори ёки тавсия этилгандан юқори дозаларда узоқ муддат қўллаш ва ноадекват яллиғланишга қарши даволашда бронхиал астманинг оғир асоратлари хавфини ошиши, шу жумладан ўлим билан якунланган, хақида кўплаб хабарлар қайд этилган. Сабабларини аниқлаш керак бўлади. Лекин ноадекват яллиғланишга қарши даволаш, эҳтимол, хал қилувчи рол ўйнайди.\nСимпатомиметиклар ёки антихолинергик бронходилататорлар билан бирга қўллаш\nБошқа адренергик бронходилататорлар билан бирга қўллаш фақат синчиков тиббий кузатув холидагина мумкин. БЕРОТЕК Н ни антихолинергик бронходилататорлар билан бирга қўллаш мумкин\nБолалар бу дори воситасини фақат катталарнинг кузатуви остида ва шифокорнинг кўрсатмаси бўйича қўллашлари керак.\nЮқори дозаларда қабул қилинганида қонда глюкозанинг даражасини ошиши мумкинлиги туфайли, қандли диабети бўлган пациентларда қондаги глюкозанинг даражасини мунтазам назорат қилиш керак.\nБуйрак ва жигар етишмовчилигида фенотеролнинг фармакокинетикаси бўйича маълумотлар йўқлиги туфайли, бу препаратни бундай пациентларга буюришда эҳтиёткорликка риоя қилиш керак.\n99% ли этанол сақлайди (спирт; 1 дозада 100 мг дан кам).\nБЕРОТЕК Н ни қўллаш допинг-назоратни ижобий натижаларига олиб келиши мумкин.\nФенотерол йўлдош тўсиғи орқали ўтади.\nҲайвонлардаги тадқиқотларда эмбрионга салбий таъсири аниқланмаганлигига қарамасдан, ҳомиладорликда фенотеролни ингаляцион қўллаш, айниқса биринчи уч ойи давомида, ва эмизиш даврида фақат хавф ва фойда нисбати синчиклаб баҳоланганидан кейингина мумкин.\nПрепаратни ингаляцион юбориш усулида токолитик таъсирини эҳтимоли кам, лекин бутунлай истисно қилиниши мумкин эмас.\nЯнги туғилган чақалоқларга фенотеролнинг нохуш таъсир кўрсатиши номаълум. Фенотеролни кўкрак сутига ўтиши туфайли, эмизиш даврида препаратни фақат хавф ва фойда нисбати синчиклаб баҳоланганидан кейингина қўллаш тавсия этилади.\nФенотеролни фертилликка таъсири бўйича клиник маълумотлар йўқ. Фенотерол учун ўтказилган клиника олди тадқиқотларда, фертилликка нохуш таъсири аниқланмаган.\nДори воситасини автомобил ва механизмларни бошқариш қобилиятига таъсирининг тадқиқотлари ўтказилмаган. Лекин пациентларни БЕРОТЕК Н препарати билан даволашда бош айланиши каби ножўя самараси хақида хабар берилганлиги, у транспортни ёки бошқа механизмларни бошқариш қобилиятига таъсир қилиши мумкинлиги хақида хабардор қилиш керак. Пациентларда юқорида кўрсатилган ножўя таъсири пайдо бўлганида, улар автомобил ва механизмларни бошқариш каби потенциал хавфли фаолият турларидан сақланишлари керак.\nДозани ошириб юборилишининг даражасига қараб, бета2-адреномиметиклар учун типик бўлган қуйидаги ножўя самаралари пайдо бўлиши мумкин: юзга қонни оқиб келиши ҳисси, хушдан кетиш олди ҳолатини хис қилиш, бош оғриғи, тахикардия, юрак уришини ҳисси, аритмия, хатто шоккача бўлган артериал гипотензия, артериал босимни ошиши, безовталик, кўкрак қафасида оғриқ, қўзғалиш, экстрасистолалар ва яққол тремор пайдо бўлиши мумкин, айниқса бармоқларда, лекин бутун танада ҳам бўлиши мумкин.\nГипергликемия, гиперлипидемия ва гиперкетонемия ривожланиши мумкин.\nФенотерол қўллаш кўрсатмаларига мувофиқ тавсия этилгандан юқори дозаларда қўлланганда метаболик ацидоз ривожланишининг ҳоллари қайд этилган.\nБЕРОТЕК Н билан даволаш тўхтатилиши керак. Кислота-ишқор мувозанатини мониторингини ўтказиш керак.\nБета-симпатомиметиклар дозасини ошириб юборилишини даволаш асосан симптоматик. Фенотеролнинг антидоти сифатида бета-адреноблокаторларни ишлатиш мумкин; лекин оғир бронхоспазм ривожланиши хавфини хисобга олиш керак, бу препаратнинг дозасини синчиклаб танлашни талаб қилади. Бу шунингдек кардиоселектив бета-адреноблокаторларга ҳам тааллуқлидир.\nЮрак фаолиятини ЭКГ-мониторинг тавсия этилади.\n10 мл дан дозаловчи клапанли зангламас пўлат баллончаларда.\nХар бир баллонча қўллаш бўйича йўриқномаси билан картон қутига жойланади.\nБевосита қуёш нурларидан ҳимояланган жойда, 25оС дан паст ҳароратда сақлансин.\nЮқори ҳарорат таъсирига дучор қилинмасин ва музлатилмасин.\nБессмертника самаркандского цветки27.04.2018Кейингиси


Наманганда поезд «Lacetti» билан тўқнашди - Bugun.uz\nНаманганда поезд «Lacetti» билан тўқнашди\n13:36 | 07-01-2022\nНаманган вилояти Поп туманида 2021 йил 29 декабрь куни поезд «Lacetti» билан тўқнашди. Бу ҳақда вилоят Ички ишлар бошқармаси ахборот хизмати «Bugun.uz»га хабар берди.\nМаълум бўлишича, воқеа соат 10:30 атрофида туманнинг Марғизор МФЙ ҳудудидан ўтган қўриқланмайдиган темир йўл кесишмасида юз берган. Аниқланишича, йўловчи поезди ҳаракатланиб келаётган вақтида 19 ёшли ҳайдовчи «Lacetti» автомашинасида тўхташ белгисига амал қилмай, поезднинг йўлига чиқиб кетган.\nОқибатда автомобиль ҳайдовиси олган тан жароҳати сабаб воқеа жойида ҳалок бўлган. Мазкур холат бўйича Поп туман ИИБ ҳузуридаги тергов бўлими Жиноят кодексининг 266-моддаси (Транспорт воситалари ҳаракати ёки улардан фойдаланиш хавфсизлиги қоидаларини бузиш) 2-қисми билан жиноят иши кўзғатилган.\nАввалроқ Қашқадарёда поезд «Nexia»ни босиб кетгани ҳақида хабар қилинганди. Шунингдек, Қашқадарёда поезд йўлига чиқиб қолган «Gentra»ни судраб кетгани ва Сурхондарёда «Nexia» трактор тагига кириб кетгани маълум қилинган.